
Al-Fatihah 



1. Dengan nama Allah, Yang Maha Pemurah, lagi Maha Mengasihani. 

2. Segala puji tertentu bagi Allah, Tuhan yang memelihara dan 
mentadbirkan sekalian alam. 

3. Yang Maha Pemurah, lagi Maha Mengasihani. 

4. Yang Menguasai pemerintahan hari Pembalasan (hari Akhirat). 

5. Kamulah sahaja (Ya Allah) yang kami sembah, dan kepada Kamulah 
sahaja kami memohon pertolongan. 

6. Tunjukilah kami jalan yang lurus. 

7. laitu jalan orang-orang yang Kamu telah kurniakan nikmat kepada 
mereka, bukan (jalan) orang-orang yang Kamu telah murkai, dan 
bukan pula (jalan) orang-orang yang sesat. 

Ayatul Kursi 

Allah, tiadaTuhan (yang berhak disembah) melainkan Dia, Yang Tetap hidup, 
Yang Kekal selama-lamanya mentadbirkan (sekalian makhlukNya). Yang 
tidak mengantuk usahkan tidur. Yang memiliki segala yang ada di langit dan 
yang ada di bumi. Tiada sesiapa yang dapat memberi syafaat (pertolongan) 
di sisi Nya melainkan dengan izinNya. yang mengetahui apa yang ada di 
hadapan mereka dan apa yang ada di belakang mereka, sedang mereka 
tidak mengetahui sesuatu pun dari (kandungan) ilmu Allah melainkan apa 
yang Allah kehendaki (memberitahu kepadanya). Luasnya Kursi Allah 
(ilmuNya dan kekuasaanNya) meliputi langit dan bumi; dan tiadalah menjadi 
keberatan kepada Allah menjaga serta memelihara keduanya. Dan Dia lah 
Yang Maha Tinggi (darjat kemuliaanNya), lagi Maha Besar (kekuasaanNya). 

Maksud Surah Al Kahfi 


1. Segala puji tertentu bagi Allah yang telah menurunkan kepada 
hambaNya (Muhammad), Kitab suci Al-Quran, dan tidak menjadikan 
padanya sesuatu yang bengkok (terpesong): 

2. (Bahkan keadaannya) tetap benar lagi menjadi pengawas turunnya 
Al-Quran untuk memberi amaran (kepada orang-orang yang ingkar) 
dengan azab yang seberat-beratnya dari sisi Allah, dan memberi 
berita gembira kepada orang-orang yang beriman yang mengerjakan 
amal-amal soleh, bahawa mereka akan beroleh balasan yang baik. 

3. Mereka tinggal tetap dalam (balasan yang baik) itu selama-lamanya. 

4. Dan juga Al-Quran itu memberi amaran kepada orang-orang yang 
berkata:” Allah mempunyai anak”. 

5. (Sebenarnya) mereka tiada mempunyai sebarang pengetahuan 
mengenainya, dan tiada juga bagi datuk nenek mereka; besar 
sungguh perkataan syirik yang keluar dari mulut mereka; mereka 
hanya mengatakan perkara yang dusta. 

6. Maka jangan-jangan pula kamu (wahai Muhammad), membinasakan 
dirimu disebabkan menanggung dukacita terhadap kesan-kesan 
perbuatan buruk mereka, jika mereka enggan beriman kepada 
keterangan Al-Quran ini. 

7. Sesungguhnya Kami telah jadikan apa yang ada di muka bumi sebagai 
perhiasan baginya, kerana kami hendak menguji mereka, siapakah di 
antaranya yang lebih baik amalnya. 

8. Dan sesungguhnya Kami akan jadikan apa yang ada di bumi itu 
(punah-ranah) sebagai tanah yang tandus. 

9. Adakah kamu menyangka (wahai Muhammad), bahawa kisah 
“Ashaabul Kahfi” dan “Ar-Raqiim” itu sahaja yang menakjubkan di 
antara tanda-tanda yang membuktikan kekuasaan Kami? 

10. (Ingatkanlah peristiwa) ketika serombongan orang-orang muda 
pergi ke gua, lalu mereka berdoa: “Wahai Tuhan kami! Kurniakanlah 
kami rahmat dari sisiMu, dan berilah kemudahan-kemudahan serta 
pimpinan kepada kami untuk keselamatan ugama kami”. 

11. Lalu Kami tidurkan mereka dengan nyenyaknya dalam gua itu, 
bertahun-tahun, yang banyak bilangannya. 

12. Kemudian Kami bangkitkan mereka (dari tidurnya), untuk Kami 
menguji siapakah dari dua golongan di antara mereka yang lebih tepat 
kiraannya, tentang lamanya mereka hidup (dalam gua itu). 

1 3. Kami ceritakan kepadamu (wahai Muhammad) perihal mereka dengan 
benar; sesungguhnya mereka itu orang-orang muda yang beriman 
kepada Tuhan mereka, dan kami tambahi mereka dengan hidayah 
petunjuk. 

14. Dan Kami kuatkan hati mereka (dengan kesabaran dan keberanian), 
semasa mereka bangun (menegaskan tauhid) lalu berkata: “Tuhan 
kami ialah Tuhan yang mencipta dan mentadbirkan langit dan bumi; 
kami tidak sekali-kali akan menyembah Tuhan yang lain dari padanya; 
jika kami menyembah yang lainnya bermakna kami memperkatakan 
dan mengakui sesuatu yang jauh dari kebenaran.” 

15. (Mereka berkata pula sesama sendiri): “Kaum kita itu, menyembah 
beberapa tuhan yang lain dari Allah; sepatutnya mereka 
mengemukakan keterangan yang nyata yang membuktikan ketuhanan 
makhluk-makhluk yang mereka sembah itu? (Tetapi mereka tidak 
dapat berbuat demikian); Maka tidak ada yang lebih zalim dari orang- 
orang yang berdusta terhadap Allah. 

16. Dan oleh kerana kamu telah mengasingkan diri dari mereka dan 
dari apa yang mereka sembah yang lain dari Allah, maka pergilah 
kamu berlindung di gua itu, supaya Tuhan kamu melimpahkan dari 
rahmatnya kepada kamu, dan menyediakan kemudahan-kemudahan 
untuk (menjayakan) urusan kamu dengan memberikan bantuan yang 
berguna”. 

17. Dan kamu akan melihat matahari ketika terbit, cenderung ke kanan 
dari gua mereka; dan apabila ia terbenam, meninggalkan mereka ke 
arah kiri, sedang mereka berada dalam satu lapangan gua itu. Yang 
demikian ialah dari tanda-tanda (yang membuktikan kekuasaan) Allah. 
Sesiapa yang diberi hidayah petunjuk oleh Allah, maka dia lah yang 
berjaya mencapai kebahagiaan; dan sesiapa yang disesatkanNya 
maka kamu tidak sekali-kali akan beroleh sebarang penolong yang 
dapat menunjukkan (jalan yang benar) kepadanya. 

18. Dan kamu sangka mereka sedar, padahal mereka tidur; dan Kami 
balik-balikkan mereka dalam tidurnya ke sebelah kanan dan ke sebelah 
kiri; sedang anjing mereka menghulurkan dua kaki depannya dekat 
pintu gua; jika kamu melihat mereka, tentulah kamu akan berpaling 
melarikan diri dari mereka, dan tentulah kamu akan merasa sepenuh- 
penuh gerun takut kepada mereka. 




19. Dan demikianlah pula Kami bangkitkan mereka (dari tidurnya), 
supaya mereka bertanya-tanyaan sesama sendiri. Salah seorang di 
antaranya bertanya: “Berapa lama kamu tidur?” (sebahagian dari) 
mereka menjawab: “Kita telah tidur selama sehari atau sebahagian 
dari sehari”. (Sebahagian lagi dari) mereka berkata: ‘Tuhan kamu 
lebih menengetahui tentang lamanya kamu tidur; sekarang utuslah 
salah seorang dari kamu, membawa wang perak kamu ini ke bandar; 
kemudian biarlah dia mencari dan memilih mana-mana jenis makanan 
yang lebih baik lagi halal (yang dijual di situ); kemudian hendaklah ia 
membawa untuk kamu sedikit habuan daripadanya; dan hendaklah ia 
berlemah-lembut dengan bersungguh-sungguh (semasa di bandar); 
dan janganlah dia melakukan sesuatu yang menyebabkan sesiapapun 
menyedari akan hal kamu. 

20. “Sesungguhnya, kalaulah mereka mengetahui hal kamu, tentulah 
mereka akan merejam dengan membunuh kamu, atau mereka akan 
mengembalikan kamu kepada ugama mereka (secara paksa); dan 
jika berlaku demikian, kamu tidak sekali-kali akan berjaya selama- 
lamanya”. 

21. Dan demikianlah Kami dedahkan hal mereka kepada orang ramai 
supaya orang-orang itu mengetahui bahawa janji Allah menghidupkan 
semula orang mati adalah benar, dan bahawa hari kiamat itu tidak ada 
sebarang syak padanya; pendedahan itu berlaku semasa orang-orang 
itu berbantahan sesama sendiri mengenai perkara hidupnya semula 
orang mati. Setelah itu maka (sebahagian dari) mereka berkata: 
“Dirikanlah sebuah bangunan di sisi gua mereka, Allah jualah yang 
mengetahui akan hal ehwal mereka”, orang-orang yang berkuasa atas 
urusan mereka (pihak raja) pula berkata: “Sebenarnya kami hendak 
membina sebuah masjid di sisi gua mereka”. 

22. (Sebahagian dari) mereka akan berkata: “Bilangan Ashaabul Kahfi itu 
tiga orang, yang keempatnya ialah anjing mereka “; dan setengahnya 
pula berkata:”Bilangan mereka lima orang, yang keenamnya ialah 
anjing mereka” -secara meraba-raba dalam gelap akan sesuatu yang 
tidak diketahui; dan setengahnya yang lain berkata: “Bilangan mereka 
tujuh orang, dan yang kedelapannya ialah anjing mereka”. Katakanlah 
(wahai Muhammad): ‘Tuhanku lebih mengetahui akan bilangan 
mereka, tiada yang mengetahui bilangannya melainkan sedikit”. 
Oleh itu, janganlah kamu berbahas dengan sesiapapun mengenai 
mereka melainkan dengan bahasan (secara sederhana) yang nyata 
(keterangannya di dalam Al-Quran), dan janganlah kamu meminta 
penjelasan mengenai hal mereka kepada seseorangpun dari golongan 
(yang membincangkannya). 

23. Dan janganlah engkau berkata mengenai sesuatu (yang hendak 
dikerjakan): “Bahawa aku akan lakukan yang demikian itu, kemudian 
nanti”. 

24. Melainkan (hendaklah disertakan dengan berkata): “Insya Allah”. Dan 
ingatlah serta sebutlah akan Tuhanmu jika kamu lupa; dan katakanlah: 
“Mudah-mudahan Tuhanku memimpinku ke jalan petunjuk yang lebih 
dekat dan lebih terang dari ini”. 

25. Dan mereka telah tinggal tidur dalam gua mereka: Tiga ratus tahun 
dengan kiraan Ahli Kitab), dan sembilan lagi (dengan kiraan kamu). 

26. Katakanlah (wahai Muhammad): “Allah jua yang mengetahui tentang 
masa mereka tidur; bagiNya lah tertentu ilmu pengetahuan segala 
rahsia langit dan bumi; terang sungguh penglihatanNya (terhadap 
segala-galanya)! Tidak ada bagi penduduk langit dan bumi pengurus 
selain daripadaNya dan la tidak menjadikan sesiapapun masuk 
campur dalam hukumNya. 

27. Dan baca serta turutlah apa yang diwahyukan kepadamu dari kitab 
Tuhanmu; tiada sesiapa yang dapat mengubah kalimah-kalimahNya; 
dan kamu tidak sekali-kali akan mendapat tempat perlindungan selain 
daripadaNya. 

28. Dan jadikanlah dirimu sentiasa berdamping rapat dengan orang-orang 
yang beribadat kepada Tuhan mereka pada waktu pagi dan petang, 
yang mengharapkan keredaan Allah semata-mata; dan janganlah 
engkau memalingkan pandanganmu daripada mereka hanya kerana 
engkau mahukan kesenangan hidup di dunia; dan janganlah engkau 
mematuhi orang yang Kami ketahui hatinya lalai daripada mengingati 
dan mematuhi pengajaran Kami di dalam Al-Quran, serta ia menurut 
hawa nafsunya, dan tingkah-lakunya pula adalah melampaui 
kebenaran. 

29. Dan katakanlah (wahai Muhammad): “Kebenaran itu ialah yang 
datang dari Tuhan kamu, maka sesiapa yang mahu beriman, 
hendaklah ia beriman; dan sesiapa yang mahu kufur ingkar, biarlah 
dia mengingkarinya”. Kerana Kami telah menyediakan bagi orang- 
orang yang berlaku zalim itu api neraka, yang meliputi mereka laksana 
khemah; dan jika mereka meminta pertolongan kerana dahaga, 
mereka diberi pertolongan dengan air yang seperti tembaga cair 
yang membakar muka; amatlah buruknya minuman itu, dan amatlah 
buruknya neraka sebagai tempat bersenang-senang. 

30. Sebenarnya orang-orang yang beriman dan beramal soleh sudah tetap 
Kami tidak akan menghilangkan pahala orang-orang yang berusaha 
memperbaiki amalnya. 

31. Mereka itu, disediakan baginya syurga yang kekal, yang mengalir di 
bawahnya beberapa sungai; mereka dihiaskan di dalamnya dengan 
gelang-gelang tangan emas, dan memakai pakaian hijau dari sutera 
yang nipis dan sutera tebal yang bersulam; mereka berehat di 
dalamnya dengan berbaring di atas pelamin-pelamin (yang berhias). 
Demikian itulah balasan yang sebaik-baiknya dan demikian itulah 
Syurga tempat berehat yang semolek-moleknya. 

32. Dan berikanlah kepada mereka satu contoh: Dua orang lelaki, Kami 
adakan bagi salah seorang di antaranya, dua buah kebun anggur; dan 
Kami kelilingi kebun-kebun itu dengan pohon-pohon tamar, serta Kami 
jadikan di antara keduanya, jenis-jenis tanaman yang lain. 

33. Kedua-dua kebun itu mengeluarkan hasilnya, dan tiada mengurangi 
sedikitpun dari hasil itu; dan kami juga mengalirkan di antara keduanya 
sebatang sungai. 

34. Tuan kebun itu pula ada mempunyai harta (yang lain); lalu berkatalah 
ia kepada rakannya, semasa ia berbincang dengannya: “Aku lebih 
banyak harta daripadamu, dan lebih berpengaruh dengan pengikut- 
pengikutku yang ramai”. 

35. Dan ia pun masuk ke kebunnya (bersama-sama rakannya), sedang ia 
berlaku zalim kepada dirinya sendiri (dengan sebab kufurnya), sambil 
ia berkata: “Aku tidak fikir, kebun ini akan binasa selama-lamanya. 

36. Dan aku tidak fikir, hari kiamat kan berlaku; dan kalaulah aku 
dikembalikan kepada Tuhanku (sebagaimana kepercayaanmu), 
tentulah aku akan mendapat tempat kembali yang lebih baik daripada 
ini. 

37. berkatalah rakannya kepadanya, semasa ia berbincang dengannya: 
“Patutkah kamu kufur ingkar kepada Allah yang menciptakan kamu 
dari tanah, kemudian dari air benih, kemudian la membentukmu 
dengan sempurna sebagai seorang lelaki? 

38. Tetapi aku sendiri percaya dan yakin dengan sepenuhnya bahawa 
Dia lah Allah, Tuhanku, dan aku tidak sekutukan sesuatu pun dengan 
Tuhanku. 

39. Dan sepatutnya semasa kamu masuk ke kebunmu, berkata: (Semuanya 
ialah barang yang dikehendaki Allah)! (tiada daya dan upaya melainkan 
dengan pertolongan Allah)? Kalau kamu memandangku sangat kurang 
tentang harta dan anak, berbanding denganmu, 

40. Maka mudah-mudahan Tuhanku akan mengurniakan daku lebih baik 
daripada kebunmu, dan (aku bimbang) dia akan menimpakannya 
dengan bala, bencana dari langit, sehinggalah menjadilah kebunmu 
itu tanah yang licin tandus. 

41 . Ataupun air kebun itu akan menjadi kering ditelan bumi, maka dengan 
yang demikian, kamu tidak akan dapat mencarinya lagi”. 

42. Dan segala tanaman serta hartabendanya itupun dibinasakan, 
lalu jadilah ia membalik-balikkan kedua tapak tangannya (kerana 
menyesal) terhadap segala perbelanjaan yang telah dibelanjakannya 
pada kebun-kebunnya, sedang kebun-kebun itu runtuh junjung- 
junjung tanamannya; sambil dia berkata: “Alangkah baiknya kalau aku 
tidak sekutukan sesuatupun dengan Tuhanku!” 

43. Dan ia tidak mendapat sebarang golongan yang boleh menolongnya, 
selain dari Allah; dan ia pula tidak dapat membela dirinya sendiri. 

44. Pada saat yang sedemikian itu kekuasaan memberi pertolongan hanya 
tertentu bagi Allah, Tuhan yang sebenar-benarnya; Dia lah sebaik-baik 
pemberi pahala, dan sebaik-baik pemberi kesudahan yang berbahagia 
(kepada hamba-hambaNya yang taat). 

45. Dan kemukakanlah kepada mereka misal perbandingan: Kehidupan 
dunia ini samalah seperti air yang Kami turunkan dari langit, lalu 
bercampur aduklah tanaman di bumi antara satu sama lain (dan 
kembang suburlah ia) disebabkan air itu; kemudian menjadilah ia 
kering hancur ditiup angin; dan (ingatlah) adalah Allah Maha Kuasa 
atas tiap-tiap sesuatu. 

46. Harta benda dan anak pinak itu, ialah perhiasan hidup di dunia; 
dan amal-amal soleh yang kekal faedahnya itu lebih baik pada sisi 
Tuhanmu sebagai pahala balasan, dan lebih baik sebagai asas yang 
memberi harapan. 

47. Dan (ingatkanlah) hari Kami bongkar dan terbangkan gunung-ganang 
dan kamu akan melihat (seluruh) muka bumi terdedah nyata; dan 
Kami himpunkan mereka (di padang Mahsyar) sehingga Kami tidak 
akan tinggalkan seorangpun dari mereka. 

48. Dan mereka tetap akan dibawa mengadap Tuhanmu dengan berbaris 
teratur, (sambil dikatakan kepada mereka): “Kamu sekarang telah 
datang kepada Kami-(berseorangan) sebagaimana Kami telah jadikan 
kamu pada mulanya; bahkan kamu dahulu menyangka, bahawa 
kami tidak akan menjadikan bagi kamu masa yang tertentu (untuk 
melaksanakan apa yang Kami telah janjikan)”. 




49. Dan “Kitab-kitab Amal” juga tetap akan dibentangkan, maka kamu akan 
melihat orang-orang yang berdosa itu, merasa takut akan apa yang 
tersurat di dalamnya; dan mereka akan berkata:” Aduhai celakanya 
kami, mengapa kitab ini demikian keadaannya? la tidak meninggalkan 
yang kecil atau yang besar, melainkan semua dihitungnya!” Dan 
mereka dapati segala yang mereka kerjakan itu sedia (tertulis di 
dalamnya); dan (ingatlah) Tuhanmu tidak berlaku zalim kepada 
seseorangpun. 

50. Dan (ingatkanlah peristiwa) ketika Kami berfirman kepada malaikat: 
“Sujudlah kamu kepada Adam”; lalu mereka sujud melainkan iblis; 
ia adalah berasal dari golongan jin, lalu ia menderhaka terhadap 
perintah Tuhannya. Oleh itu, patutkah kamu hendak menjadikan 
iblis dan keturunannya sebagai sahabat-sahabat karib yang menjadi 
pemimpin selain daripadaku? Sedang mereka itu ialah musuh bagi 
kamu. Amatlah buruknya bagi orang-orang yang zalim: pengganti 
yang mereka pilih itu. 

51. Aku tidak memanggil mereka menyaksi atau membantuKu 
menciptakan langit dan bumi, dan tidak juga meminta bantuan 
setengahnya untuk menciptakan setengahnya yang lain; dan tidak 
sepatutnya Aku mengambil makhluk-makhluk yang menyesatkan itu 
sebagai pembantu. 

52. Dan (ingatkanlah) masa Allah berfirman: “Panggilah sekutu-sekutuKu 
yang kamu katakan itu (untuk menolong kamu); lalu mereka 
memanggilnya, tetapi sia-sia sahaja, kerana makhluk-makhluk itu tidak 
menyahut seruan mereka: dan kami jadikan untuk mereka bersama 
sebuah tempat azab yang membinasakan. 

53. Dan orang-orang yang berdosa itu tetap akan melihat neraka, maka 
yakinlah mereka, bahawa mereka akan jatuh ke dalamnya dan 
mereka tidak akan mendapati sebarang jalan untuk mengelakkan diri 
daripadanya. 

54. Dan demi sesungguhnya Kami telah huraikan dengan berbagai-bagai 
cara di dalam Al-Quran ini untuk umat manusia, dari segala jenis 
contoh bandingan; dan sememangnya manusia itu, sejenis makhluk 
yang banyak sekali bantahannya. 

55. Dan tiada yang menghalang manusia daripada beriman, ketika datang 
petunjuk Al-Quran kepada mereka, dan daripada memohon ampun 
kepada Tuhan mereka, melainkan (kerana kedegilan mereka dan 
kerana mereka) menunggu didatangi azab yang memusnahkan yang 
telah menimpa orang-orang dahulu, atau di datangi azab yang dilihat 
dan dihadapi. 




56 . 


57 . 


58 . 


59 . 


60 . 


61 . 


62 . 


63 . 


Dan tidak Kami mengutus Rasul-rasul, melainkan sebagai pemberi 
berita gembira dan pemberi amaran; dan orang-orang yang kafir 
membantah dengan alasan yang salah untuk menghapuskan 
kebenaran dengan bantahan itu; dan mereka jadikan ayat-ayatku, dan 
amaran yang diberikan kepada mereka sebagai ejek-ejekan. 

Dan tidaklah ada yang lebih zalim daripada orang yang diberi ingat 
dengan ayat-ayat Tuhannya, lalu ia berpaling daripadanya dan lupa 
akan apa yang telah dilakukan oleh kedua tangannya; sesungguhnya 
(disebabkan bawaan mereka yang buruk itu) Kami jadikan tutupan 
berlapis-lapis atas hati mereka, menghalang mereka daripada 
memahaminya, dan (Kami jadikan) pada telinga mereka penyumbat 
(yang menyebabkan mereka pekak). Dan jika kamu menyeru mereka 
kepada petunjuk, maka dengan keadaan yang demikian, mereka tidak 
sekali-kali akan beroleh hidayah petunjuk selama-lamanya. 

Dan Tuhanmu Maha Pengampun, lagi melimpah-limpah rahmatnya. 
Jika la mahu menyeksa mereka (di dunia) disebabkan apa yang 
mereka telah usahakan, tentulah la akan menyegerakan azab itu 
menimpa mereka; (tetapi la tidak berbuat demikian) bahkan ditentukan 
bagi mereka satu masa yang mereka tidak sekali-kali akan dapat 
sebarang tempat perlindungan, yang lain daripadanya. 

Dan penduduk negeri-negeri (yang derhaka) itu Kami telah binasakan 
ketika mereka melakukan kezaliman, dan Kami telah tetapkan satu 
masa yang tertentu bagi kebinasaan mereka. 

Dan (ingatkanlah peristiwa) ketika Nabi Musa berkata kepada 
temannya: “Aku tidak akan berhenti berjalan sehingga aku sampai di 
tempat pertemuan dua laut itu atau aku berjalan terus bertahun-tahun”. 

Maka apabila mereka berdua sampai ke tempat pertemuan dua laut 
itu, lupalah mereka akan hal ikan mereka, lalu ikan itu menggelunsur 
menempuh jalannya di laut, yang merupakan lorong di bawah tanah. 

Setelah mereka melampaui (tempat itu), berkatalah Nabi Musa kepada 
temannya: “Bawalah makan tengah hari kita sebenarnya kita telah 
mengalami penat lelah dalam perjalanan kita ini”. 

Temannya berkata: “Tahukah apa yang telah terjadi ketika kita berehat 
di batu besar itu? Sebenarnya aku lupakan hal ikan itu; dan tiadalah 
yang menyebabkan aku lupa daripada menyebutkan halnya kepadamu 
melainkan Syaitan; dan ikan itu telah menggelunsur menempuh 
jalannya di laut, dengan cara yang menakjubkan”. 




64. Nabi Musa berkata: “Itulah yang kita kehendaki merekapun balik 
semula ke situ, dengan menurut jejak mereka. 

65. Lalu mereka dapati seorang dari hamba-hamba Kami yang telah kami 
kurniakan kepadanya rahmat dari Kami, dan Kami telah mengajarnya 
sejenis ilmu; dari sisi Kami. 

66. Nabi Musa berkata kepadanya: Bolehkah aku mengikutmu, dengan 
syarat kamu mengajarku dari apa yang telah diajarkan oleh Allah 
kepadamu, ilmu yang menjadi petunjuk bagiku?” 

67. la menjawab: “Sesungguhnya kamu (wahai Musa), tidak sekali-kali 
akan dapat bersabar bersamaku 

68. Dan bagaimana kamu akan sabar terhadap perkara yang kamu tidak 
mengetahuinya secara meliputi? 

69. Nabi Musa berkata: “Engkau akan dapati aku, Insyaa Allah: orang 
yang sabar; dan aku tidak akan membantah sebarang perintahmu”. 

70. la menjawab: “Sekiranya kamu mengikutku, maka janganlah kamu 
bertanya kepadku akan sesuatupun sehingga aku ceritakan halnya 
kepadamu”. 

71. Lalu berjalanlah keduanya sehingga apabila mereka naik ke sebuah 
perahu, ia membocorkannya. Nabi Musa berkata: “Patutkah kamu 
membocorkannya sedang akibat perbuatan itu menenggelamkan 
penumpang-penumpangnya? Sesungguhnya kamu telah melakukan 
satu perkara yang besar”. 

72. la menjawab: “Bukankah aku telah katakan, bahawa kamu tidak 
sekali-kali akan dapat bersabar bersamaku?” 

73. Nabi Musa berkata: “Janganlah kamu marah akan daku disebabkan 
aku lupa (akan syaratmu); dan janganlah kamu memberati daku 
dengan sebarang kesukaran dalam urusanku (menuntut ilmu)”. 

74. Kemudian keduanya berjalan lagi sehingga apabila mereka bertemu 
dengan seorang pemuda lalu ia membunuhnya. Nabi Musa berkata 
“Patutkah kamu membunuh satu jiwa yang bersih, yang tidak berdosa 
membunuh orang? Sesungguhnya kamu telah melakukan satu 
perbuatan yang mungkar!” 


75. la menjawab: “Bukankah, aku telah katakan kepadamu, bahawa kamu 
tidak sekali-kali akan dapat bersabar bersamaku?” 




76. Nabi Musa berkata: “Jika aku bertanya kepadamu tentang sebarang 
perkara sesudah ini, maka janganlah kamu jadikan daku sahabatmu 
lagi; sesungguhnya kamu telah cukup mendapat alasan-alasan berbuat 
demikian disebabkan pertanyaan-pertanyaan dan bantahanku”. 

77. Kemudian keduanya berjalan lagi, sehingga apabila mereka sampai 
kepada penduduk sebuah bandar, mereka meminta makan kepada 
orang-orang di situ, lalu orang-orang itu enggan menjamu mereka. 
Kemudian mereka dapati di situ sebuah tembok yang hendak runtuh, 
lalu ia membinanya. Nabi Musa berkata: “Jika kamu mahu, tentulah 
kamu berhak mengambil upah mengenainya!” 

78. la menjawab: “Inilah masanya perpisahan antaraku denganmu, 
aku akan terangkan kepadamu maksud (kejadian-kejadian yang 
dimusykilkan) yang kamu tidak dapat bersabar mengenainya. 

79. Adapun perahu itu adalah ia dipunyai oleh orang-orang miskin 
yang bekerja di laut; oleh itu, aku bocorkan dengan tujuan hendak 
mencacatkannya, kerana di belakang mereka nanti ada seorang raja 
yang merampas tiap-tiap sebuah perahu yang tidak cacat. 

80. Adapun pemuda itu, kedua ibu bapanya adalah orang-orang yang 
beriman, maka kami bimbang bahawa ia akan mendesak mereka 
melakukan perbuatan yang zalim dan kufur. 

81. Oleh itu, kami ingin dan berharap, supaya Tuhan mereka gantikan 
bagi mereka anak yang lebih baik daripadanya tentang kebersihan 
jiwa, dan lebih mesra kasih sayangnya. 

82. Adapun tembok itu pula, adalah ia dipunyai oleh dua orang anak yatim 
di bandar itu; dan di bawahnya ada “harta terpendam” kepunyaan 
mereka; dan bapa mereka pula adalah orang yang soleh. Maka 
Tuhanmu menghendaki supaya mereka cukup umur dan dapat 
mengeluarkan harta mereka yang terpendam itu, sebagai satu 
rahmat dari Tuhanmu (kepada mereka). Dan (ingatlah) aku tidak 
melakukannya menurut fikiranku sendiri. Demikianlah penjelasan 
tentang maksud dan tujuan perkara-perkara yang kamu tidak dapat 
bersabar mengenainya”. 

83. Dan mereka bertanya kepadamu (wahai Muhammad), mengenai 
Zulkarnain. Katakanlah: “Aku akan bacakan kepada kamu (wahyu dari 
Allah yang menerangkan) sedikit tentang perihalnya”: 


84. Sesungguhnya Kami telah memberikan kepadanya kekuasaan 
memerintah di bumi, dan Kami beri kepadanya jalan bagi menjayakan 
tiap-tiap sesuatu yang diperlukannya. 




85 . 

86 . 

Lalu ia menurut jalan (yang menyampaikan maksudnya). 

Sehingga apabila ia sampai ke daerah matahari terbenam, ia 
mendapatinya terbenam di sebuah matair yang hitam berlumpur, dan 
ia dapati di sisinya satu kaum (yang kufur ingkar). Kami berfirman 
(dengan mengilhamkan kepadanya): “Wahai Zulkarnain! Pilihlah sama 
ada kamu hendak menyeksa mereka atau kamu bertindak secara baik 
terhadap mereka”. 

la berkata: “Adapun orang yang melakukan kezaliman (kufur derhaka), 
maka kami akan menyeksanya; kemudian ia akan dikembalikan 
kepada Tuhannya, lalu diazabkannya dengan azab seksa yang 
seburuk-buruknya. 

Adapun orang yang beriman serta beramal soleh, maka baginya 
balasan yang sebaik-baiknya; dan kami akan perintahkan kepadanya 
perintah-perintah kami yang tidak memberati”. 

Kemudian ia berpatah balik menurut jalan yang lain. 

Sehingga apabila ia sampai di daerah matahari terbit, ia mendapatinya 
terbit kepada suatu kaum yang kami tidak menjadikan bagi mereka 
sebarang perlindungan daripadanya. 

Demikianlah halnya; dan sesungguhnya Kami mengetahui secara 
meliputi akan segala yang ada padanya. 

kemudian ia berpatah balik menurut jalan yang lain. 

Sehingga apabila ia sampai di antara dua gunung, ia dapati di sisinya 
satu kaum yang hampir-hampir mereka tidak dapat memahami 
perkataan. 

Mereka berkata: “wahai Zulkarnain, sesungguhnya kaum Yakjuj dan 
Makjuj sentiasa melakukan kerosakan di bumi; oleh itu, setujukah 
kiranya kami menentukan sejumlah bayaran kepadamu (dari hasil 
pendapatan kami) dengan syarat kamu membina sebuah tembok di 
antara kami dengan mereka?” 

Dia menjawab: “(kekuasaan dan kekayaan) yang Tuhanku jadikan 
daku menguasainya, lebih baik (dari bayaran kamu); oleh itu bantulah 
daku dengan tenaga (kamu beramai-ramai) aku akan bina antara 
kamu dengan mereka sebuah tembok penutup yang kukuh. 

Bawalah kepadaku ketul-ketul besi”; sehingga apabila ia terkumpul 
separas tingginya menutup lapangan antara dua gunung itu, dia pun 




perintahkan mereka membakarnya dengan berkata: ‘Tiuplah dengan 
alat-alat kamu” sehingga apabila ia menjadikannya merah menyala 
seperti api, berkatalah dia: “Bawalah tembaga cair supaya aku 
tuangkan atasnya”. 

97. Maka mereka tidak dapat memanjat tembok itu, dan mereka juga tidak 
dapat menebuknya. 

98. (Setelah itu) berkatalah Zulkarnain: “Ini ialah suatu rahmat dari 
Tuhanku; dalam pada itu, apabila sampai janji Tuhanku, Dia akan 
menjadikan tembok itu hancur lebur, dan adalah janji Tuhanku itu 
benar”. 

99. Dan Kami biarkan mereka pada hari itu (keluar beramai-ramai) 
bercampur-baur antara satu dengan yang lain; dan (kemudiannya) 
akan ditiup sangkakala, lalu Kami himpunkan makhluk-makhluk 
seluruhnya di Padang Mahsyar. 

100. Dan Kami perlihatkan neraka Jahannam, pada hari itu kepada orang- 
orang kafir, dengan pendedahan yang jelas nyata; 

101. (laitu) orang-orang yang matanya telah tertutup daripada melihat 
tanda-tanda yang membawa kepada mengingatiKu, dan mereka pula 
tidak dapat mendengar sama sekali. 

1 02. Maka adakah orang-orang kafir menyangka bahawa mereka mengambil 
hamba-hambaKu sebagai makhluk-makhluk yang disembah, selain 
daripadaKu, dapat menolong mereka? Sesungguhnya Kami telah 
sediakan neraka Jahannam bagi orang-orang kafir itu sebagai tempat 
tetamu. 

103. Katakanlah (wahai Muhammad): “Mahukah Kami khabarkan kepada 
kamu akan orang-orang yang paling rugi amal-amal perbuatannya? 

1 04. (laitu) orang-orang yang telah sia-sia amal usahanya dalam kehidupan 
dunia ini, sedang mereka menyangka bahawa mereka sentiasa betul 
dan baik pada apa sahaja yang mereka lakukan”. 

105. Merekalah orang-orang yang kufur ingkar akan ayat-ayat Tuhan 
mereka dan akan pertemuan denganNya; oleh itu gugurlah amal-amal 
mereka; maka akibatya Kami tidak akan memberi sebarang timbangan 
untuk menilai amal mereka, pada hari kiamat kelak. 


106. (Mereka yang bersifat) demikian, balasannya neraka Jahannam, 
disebabkan mereka kufur ingkar, dan mereka pula menjadikan ayat- 
ayatKu dan Rasul-rasulKu sebagai ejek-ejekan. 




107. Sesungguhnya orang-orang yang beriman dan beramal soleh, 
disediakan bagi mereka Syurga-syurga Firdaus, sebagai tempat 
tetamu (yang serba mewah). 

108. Mereka kekal di dalamnya, (dan) tidak ingin berpindah daripadanya. 

109. Katakanlah (wahai Muhammad): “Kalaulah semua jenis lautan menjadi 
tinta untuk menulis Kalimah-kalimah Tuhanku, sudah tentu akan habis 
kering lautan itu sebelum habis Kalimah-kalimah Tuhanku, walaupun 
Kami tambahi lagi dengan lautan yang sebanding dengannya, sebagai 
bantuan”. 

110. Katakanlah (wahai Muhammad): “Sesungguhnya aku hanyalah 
seorang manusia seperti kamu, diwahyukan kepadaku bahawa Tuhan 
kamu hanyalah Tuhan Yang Satu; Oleh itu, sesiapa yang percaya 
dan berharap akan pertemuan dengan Tuhannya, hendaklah ia 
mengerjakan amal yang soleh dan janganlah ia mempersekutukan 
sesiapapun dalam ibadatnya kepada Tuhannya”. 

Maksud Surah As-Sajdah 

1. Alif, Laam Miim. 

2. Diturunkan Al-Quran ini, dengan tidak ada sebarang syak padanya, 
dari Tuhan yang memelihara dan mentadbirkan sekalian alam. 

3. (Orang-orang kafir tidak mengakui hakikat yang demikian) bahkan 
mereka mengatakan: “Dia lah (Muhammad) yang mengada-adakan 
Al-Quran menurut rekaannya”. (Dakwaan mereka itu tidaklah benar) 
bahkan Al-Quran ialah perkara yang benar dari Tuhanmu (wahai 



Muhammad), supaya kamu memberi ingatan dan amaran kepada 
kaum (mu) yang telah lama tidak didatangi sebarang pemberi ingatan 
dan amaran sebelummu, semoga mereka beroleh hidayah petunjuk. 

4. Allah Tuhan yang menciptakan langit dan bumi serta segala yang ada 
di antara keduanya dalam enam masa, kemudian la bersemayam di 
atas Arasy; kamu tidak akan beroleh sebarang penolong dan pemberi 
syafaat selain dari Allah; oleh itu tidakkah kamu mahu insaf dan 
mengambil iktibar (untuk mencapai keredaanNya)? 

5. Allah mentadbirkan makhluk-makhlukNya; (bagi melaksanakan 
tadbirNya itu la menurunkan segala sebab dan peraturan) dari langit 
ke bumi; kemudian diangkat naik kepada pengetahuanNya (segala 
yang berlaku dari perlaksanaan tadbirNya itu untuk dihakimiNya) pada 
suatu masa yang (dirasai oleh orang-orang yang bersalah) banyak 
bilangan tahunnya menurut hitungan masa kamu yang biasa. 

6. Yang demikian sifatnya ialah Tuhan yang mengetahui perkara-perkara 
yang ghaib dan yang nyata; Yang Maha Kuasa, lagi Maha Mengasihani; 

7. Yang menciptakan tiap-tiap sesuatu dengan sebaik-baiknya, dan 
dimulakanNya kejadian manusia berasal dari tanah; 

8. Kemudian la menjadikan keturunan manusia itu dari sejenis pati, iaitu 
dari air (benih) yang sedikit dipandang orang; 

9. Kemudian la menyempurnakan kejadiannya, serta meniupkan 
padanya: roh ciptaanNya. Dan la mengurniakan kepada kamu 
pendengaran dan penglihatan serta hati (akal fikiran), (supaya kamu 
bersyukur, tetapi) amatlah sedikit kamu bersyukur. 

1 0. Dan mereka (yang kafir) itu berkata: “Adakah apabila kami telah hilang 
lenyap dalam tanah, kami pula akan hidup semula dalam bentuk 
kejadian yang baharu? Betulkah demikian? ” (Mereka bukan sahaja 
tidak percaya tentang hidup semula) bahkan mereka tidak percaya 
tentang pertemuan dengan Tuhannya. 

11. Katakanlah (wahai Muhammad); “Nyawa kamu akan diambil oleh 
Malaikat Maut yang ditugaskan berbuat demikian ketika habis ajal 
kamu, kemudian kamu akan dikembalikan kepada Tuhan kamu (untuk 
menerima balasan)”. 

12. Dan (sungguh ngeri) sekiranya kamu melihat ketika orang-orang 
yang berdosa itu menundukkan kepalanya di hadapan Tuhan mereka 
(dalam keadaan malu dan hina, sambil merayu): “Wahai Tuhan kami, 
kami telah melihat dan mendengar dengan sejelas-jelasnya (akan 
segala yang kami ingkari dahulu); maka kembalikanlah kami ke dunia 




supaya kami mengerjakan amal-amal yang baik; sesungguhnya kami 
sekarang telah yakin”. 

13. Dan (bagi menolak rayuan itu Allah Taala berfirman): “Kalaulah 
Kami telah tetapkan persediaan (memberikan hidayah petunjuk 
untuk beriman dan beramal soleh kepada tiap-tiap seorang dengan 
ketiadaan usaha dari masing-masing), nescaya Kami berikan kepada 
tiap-tiap seorang akan hidayah petunjuknya (sebelum masing-masing 
meninggal dunia, supaya tidak terkena azab di akhirat); tetapi telah 
tetap hukuman seksa dariKu: ' Demi sesungguhnya! Aku akan 
memenuhi neraka Jahannam dengan semua jin dan manusia (yang 
pada masa hidupnya tidak berusaha untuk beriman dan beramal 
soleh)”. 

14. (Lalu dikatakan kepada mereka: “Oleh sebab kelalaian kamu) maka 
rasalah azab seksa kerana kamu melupai pertemuan hari kamu ini. 
Sesungguhnya Kami pun tidak hiraukan keselamatan kamu lagi; dan 
(dengan yang demikian) rasalah azab yang kekal dengan sebab apa 
yang kamu telah kerjakan”. 

15. Sesungguhnya yang sebenar-benar beriman kepada ayat-ayat 
keterangan Kami hanyalah orang-orang yang apabila diberi peringatan 
dan pengajaran dengan ayat-ayat itu, mereka segera merebahkan 
diri sambil sujud (menandakan taat patuh), dan menggerakkan lidah 
dengan bertasbih serta memuji Tuhan mereka, dan mereka pula tidak 
bersikap sombong takbur. 

16. Mereka merenggangkan diri dari tempat tidur, (sedikit sangat tidur, 
kerana mengerjakan sembahyang tahajjud dan amal-amal soleh); 
mereka sentiasa berdoa kepadaTuhan mereka dengan perasaan takut 
(akan kemurkaanNya) serta dengan perasaan ingin memperolehi lagi 
(keredaanNya); dan mereka selalu pula mendermakan sebahagian 
dari apa yang Kami beri kepada mereka. 

17. Maka tidak ada seseorang pun yang mengetahui satu persatu 
persediaan yang telah dirahsiakan untuk mereka (dari segala jenis 
nikmat) yang amat indah dipandang dan mengembirakan, sebagai 
balasan bagi amal-amal soleh yang mereka telah kerjakan. 

1 8. (Jika demikian halnya) maka adakah orang yang beriman sama seperti 
orang yang fasik? Mereka tidaklah sama (dalam menerima balasan). 

19. Adapun orang-orang yang beriman dan beramal soleh, maka mereka 
akan beroleh Syurga tempat tinggal yang tetap sebagai balasan bagi 
apa yang mereka telah kerjakan. 



20. Dan sebaliknya orang-orang yang fasik, maka tempat kediaman 
mereka ialah neraka; tiap-tiap kali mereka hendak keluar dari neraka 
itu, mereka dikembalikan kepadanya, serta dikatakan kepada mereka: 
“Rasalah azab neraka yang kamu sentiasa mendustakannya di dunia 
dahulu”. 

21. Dan demi sesungguhnya, Kami akan merasakan mereka sedikit 
dari azab dunia sebelum azab yang besar (di akhirat kelak), supaya 
mereka rujuk kembali bertaubat. 

22. Dan tidaklah ada yang lebih zalim daripada orang yang diberi ingat 
dengan ayat-ayat Tuhannya, kemudian ia berpaling daripadanya (dan 
tetap mengingkarinya); sesungguhnya Kami tetap membalas. 

23. Dan demi sesungguhnya! Kami telah memberi kepada Nabi Musa 
Kitab Taurat (sebagaimana Kami berikan Al-Quran kepadamu wahai 
Muhammad), maka janganlah kamu ragu-ragu menyambut dan 
menerimanya; dan Kami jadikan Kitab Taurat itu hidayah penunjuk 
bagi kaum Bani Israil. 

24. Dan Kami jadikan dari kalangan mereka beberapa pemimpin, yang 
membimbing kaum masing-masing kepada hukum ugama Kami, 
selama mereka bersikap sabar (dalam menjalankan tugas itu) serta 
mereka tetap yakin akan ayat-ayat keterangan Kami. 

25. (Pertentangan di antara satu golongan dengan yang lain itu) 
sesungguhnya Tuhanmu sahajalah yang akan memutuskan 
hukumNya di antara mereka pada hari kiamat, mengenai apa yang 
mereka berselisihan padanya. 

26. Dan belumkah lagi ternyata kepada mereka (yang kafir itu): bahawa 
Kami telah binasakan berapa banyak dari kaum-kaum yang kufur 
ingkar dahulu daripada mereka, padahal mereka sekarang berulang- 
alik melalui tempat-tempat tinggal kaum-kaum itu? Sesungguhnya 
kebinasaan kaum-kaum itu mengandungi keterangan-keterangan 
(untuk mengambil iktibar); oleh itu tidakkah mereka mahu mendengar 
(dan insaf)? 

27. Dan tidakkah mereka (yang tidak mahu taat dan bersyukur) itu melihat 
bahawasanya Kami mengarahkan turunnya hujan ke bumi yang kering 
kontang, lalu Kami tumbuhkan dengan air hujan itu tanaman-tanaman, 
yang daripadanya dimakan oleh binatang-binatang ternak mereka 
dan mereka sendiri? Maka mengapa mereka tidak mahu memerhati 
(semuanya itu supaya taat dan bersyukur)? 





28. Dan mereka bertanya: “Bilakah datangnya hari pembukaan bicara 
yang dikatakan itu jika betul kamu orang-orang yang benar?” 

29. Katakanlah (wahai Muhammad): “(Tidak perlu diketahui masa 
datangnya tetapi mesti dipercayai bahawa) pada hari pembukaan 
bicara itu, tidak ada gunanya lagi kepada orang-orang kafir kiranya 
mereka hendak beriman, dan mereka pula tidak akan diberi tempoh 
(berbuat demikian)”. 

30. Oleh itu, janganlah kamu hiraukan mereka, dan tunggulah (kesudahan 
mereka), sesungguhnya mereka pun menunggu (kesudahanmu). 




Surah Yasiin 

Maksud Surah Yasiin 


1. Ya, Siin. 

2. Demi Al-Quran yang mengandungi hikmat-hikmat dan kebenaran yang 
tetap kukuh, 

3. Sesungguhnya engkau (wahai Muhammad adalah seorang Rasul) dari 
Rasul-rasul yang telah diutus, 

4. Yang tetap di atas jalan yang lurus (Agama Islam). 

5. Al-Quran itu, diturunkan oleh Allah Yang Maha Kuasa, lagi Maha 
Mengasihani, 

6. Supaya engkau memberi peringatan dan amaran kepada kaum yang 
datuk neneknya telah lama tidak diberikan peringatan dan amaran; 
sebab itulah mereka lalai. 

7. Demi sesungguhnya, telah tetap hukuman seksa atas kebanyakan 
mereka, kerana mereka tidak mahu beriman. 

8. Sesungguhnya Kami jadikan (kesombongan dan keengganan mereka 
tunduk kepada kebenaran sebagai) belenggu yang memberkas kedua 
tangan mereka ke batang leher mereka; (lebarnya belenggu itu) sampai 
(menongkatkan) dagu mereka lalu menjadilah mereka terdongak. 




9. Dan Kami jadikan (sifat tamak dan gila mereka kepada harta benda 
dan pangkat itu sebagai) sekatan (yang menghalang mereka daripada 
memandang kepada keburukan dan kesingkatan masa dunia yang ada) 
di hadapan mereka, dan sekatan (yang menghalang mereka daripada 
memikirkan azab yang ada) di belakang mereka (pada hari kiamat), lalu 
Kami tutup pandangan mereka; maka dengan itu, mereka tidak dapat 
melihat (jalan yang benar). 

10. Dan (dengan sebab itu) sama sahaja kepada mereka, engkau beri 
amaran atau engkau tidak beri amaran kepadanya - mereka tidak akan 
beriman. 

11. Sesungguhnya peringatan dan amaran (yang berkesan dan 
mendatangkan faedah) hanyalah yang engkau berikan kepada 
orang yang sedia menurut ajaran Al-Quran serta ia takut (melanggar 
perintah Allah) Ar-Rahman semasa ia tidak dilihat orang dan semasa 
ia tidak melihat azab Tuhan. Oleh itu berilah kepadanya berita yang 
mengembirakan dengan keampunan dan pahala yang mulia. 

12. Sesungguhnya Kami menghidupkan orang-orang yang mati, dan 
Kami tuliskan segala yang mereka telah kerjakan serta segala kesan 
perkataan dan perbuatan yang mereka tinggalkan. Dan (ingatlah) tiap- 
tiap sesuatu kami catitkan satu persatu dalam Kitab (ibu Suratan) yang 
jelas nyata. 

13. Dan ceritakanlah kepada mereka satu keadaan yang ajaib mengenai 
kisah penduduk sebuah bandar (yang tertentu) iaitu ketika mereka 
didatangi Rasul-rasul (Kami), 

14. Ketika Kami mengutus kepada mereka dua orang Rasul lalu mereka 
mendustakannya; kemudian Kami kuatkan (kedua Rasul itu) dengan 
Rasul yang ketiga, lalu Rasul-rasul itu berkata: ' Sesungguhnya kami 
ini adalah diutuskan kepada kamu ‘. 

15. Penduduk bandar itu menjawab: “Kamu ini tidak lain hanyalah manusia 
seperti kami juga, dan Tuhan Yang Maha Pemurah tidak menurunkan 
sesuatupun (tentang ugama yang kamu dakwakan); Kamu ini tidak lain 
hanyalah berdusta”. 

16. Rasul-rasul berkata: Tuhan Kami mengetahui bahawa sesungguhnya 
Kami adalah Rasul-rasul yang diutus kepada kamu, 

17. “Dan tugas Kami hanyalah menyampaikan perintah-perintahNya 
dengan cara yang jelas nyata”. 

18. Penduduk bandar itu berkata pula: “Sesungguhnya kami merasa nahas 
dan malang dengan sebab kamu. Demi sesungguhnya, kalau kamu 
tidak berhenti (dari menjalankan tugas yang kamu katakan itu), tentulah 
kami akan merejam kamu dan sudah tentu kamu akan merasai dari 
pihak kami azab seksa yang tidak terperi sakitnya”. 

19. Rasul-rasul itu menjawab: “Nahas dan malang kamu itu adalah 
disebabkan (kekufuran) yang ada pada kamu. Patutkah kerana kamu 
diberi peringatan dan nasihat pengajaran (maka kamu mengancam 
kami dengan apa yang kamu katakan itu)? (Kamu bukanlah orang- 
orang yang mahu insaf) bahkan kamu adalah kaum pelampau”. 

20. Dan (semasa Rasul-rasul itu diancam), datanglah seorang lelaki 
dari hujung bandar itu dengan berlari, lalu memberi nasihat dengan 
katanya:” Wahai kaumku! Turutlah Rasul-rasul itu - 

21. ‘Turutlah orang-orang yang tidak meminta kapada kamu sesuatu 
balasan, sedang mereka adalah orang-orang mandapat hidayah 
petunjuk”. 

22. Dan (apabila ditanya: Sudahkah engkau menerima ugama mereka? 
Maka jawabnya): “Mengapa aku tidak menyembah Tuhan yang 
menciptakan daku, dan kepadaNyalah (aku dan) kamu semua akan 
dikembalikan? 

23. “Patutkah aku menyembah beberapa tuhan yang lain dari Allah? 
(Sudah tentu tidak patut, kerana) jika Allah yang Maha Pemurah 
hendak menimpakan daku dengan sesuatu bahaya, mereka tidak dapat 
memberikan sebarang syafaat kepadaku, dan mereka juga tidak dapat 
menyelamatkan daku. 

24. “Sesungguhnya aku (kalau melakukan syirik) tentulah aku pada ketika 
itu berada dalam kesesatan yang nyata. 

25. “Sesungguhnya aku telah beriman kepada Tuhan kamu, maka 
dengarlah (nasihatku)”,. 

26. (Setelah ia mati) lalu dikatakan kepadanya: “Masuklah ke dalam 
Syurga”. la berkata; “Alangkah baiknya kalau kaumku mengetahui - 

27. ‘Tentang perkara yang menyebabkan daku diampunkan oleh Tuhanku, 
serta dijadikannya daku dari orang-orang yang dimuliakan”. 

28. Dan Kami tidak menurunkan kepada kaumnya sesudah ia (mati) 
sebarang pasukan tentera dari langit (untuk membinasakan mereka), 
dan tidak perlu Kami menurunkannya. 

29. (Kebinasaan mereka) hanyalah dilakukan dengan satu pekikan (yang 
dahsyat), maka dengan serta merta mereka semua sunyi-sepi tidak 
hidup lagi. 

30. Sungguh besar perasaan sesal dan kecewa yang menimpa hamba- 
hamba (yang mengingkari kebenaran)! Tidak datang kepada mereka 
seorang Rasul melainkan mereka mengejek-ejek dan memperolok- 
olokkannya. 

31. Tidakkah mereka mengetahui berapa banyak umat-umat yang telah 
Kami binasakan sebelum mereka? Umat-umat yang telah binasa itu 
tidak kembali lagi kepada mereka (bahkan kembali kepada Kami, untuk 
menerima balasan). 

32. Dan tidak ada satu makhluk pun melainkan dihimpunkan ke tempat 
perbicaraan Kami, semuanya dibawa hadir (untuk menerima balasan). 

33. Dan dalil yang terang untuk mereka (memahami kekuasaan dan 
kemurahan kami), ialah bumi yang mati; kami hidupkan dia serta kami 
keluarkan daripadanya biji-bijian, maka daripada biji-bijian itu mereka 
makan. 

34. Dan kami jadikan di bumi itu kebun-kebun kurma dan anggur, dan kami 
pancarkan padanya beberapa matair, 

35. Supaya mereka makan dari buah-buahannya dan dari apa yang 
dikerjakan oleh tangan mereka; maka patutkah mereka tidak bersyukur? 

36. Maha Suci Tuhan yang telah menciptakan makhluk-makhluk semuanya 
berpasangan; sama ada dari yang ditumbuhkan oleh bumi, atau dari diri 
mereka, ataupun dari apa yang mereka tidak mengetahuinya. 

37. Dan lagi dalil yang terang untuk mereka (berfikir) ialah malam; Kami 
hilangkan siang daripadanya, maka dengan serta-merta mereka berada 
dalam gelap-gelita; 

38. Dan (sebahagian dari dalil yang tersebut ialah) matahari; ia kelihatan 
beredar ke tempat yang ditetapkan baginya; itu adalah takdir Tuhan 
yang Maha Kuasa, lagi Maha Mengetahui; 

39. Dan bulan pula Kami takdirkan dia beredar melalui beberapa peringkat, 
sehingga di akhir peredarannya kelihatan kembalinya pula ke peringkat 
awalnya - (berbentuk melengkung) seperti tandan yang kering. 

40. (Dengan ketentuan yang demikian), matahari tidak mudah baginya 
mengejar bulan, dan malam pula tidak dapat mendahului siang; kerana 
tiap-tiap satunya beredar terapung-apung di tempat edarannya masing- 
masing. 




41. Dan satu dalil lagi untuk mereka (insaf) ialah, Kami membawa belayar 
jenis keluarga mereka dalam bahtera yang penuh sarat; 

42. Dan Kami ciptakan untuk mereka, jenis-jenis kenderaan yang sama 
dengannya, yang mereka dapat mengenderainya. 

43. Dan jika kami kehendaki, kami boleh tenggelamkan mereka; (kiranya 
Kami lakukan yang demikian) maka tidak ada yang dapat memberi 
pertolongan kepada mereka, dan mereka juga tidak dapat diselamatkan, 

44. Kecuali dengan kemurahan dari pihak Kami memberi rahmat dan 
kesenangan hidup kepada mereka hingga ke suatu masa. 

45. Dan apabila dikatakan kepada mereka: "berjaga-jagalah kamu akan apa 
yang ada di hadapan kamu (dari urusan-urusan hidup di dunia ini), dan 
apa yang ada di belakang kamu (dari huru-hara dan balasan akhirat), 
supaya kamu beroleh rahmat”, (mereka tidak mengindahkannya). 

46. Dan (itulah tabiat mereka) tidak ada sesuatu keterangan yang sampai 
kepada mereka dari keterangan-keterangan tuhan mereka melainkan 
mereka selalu berpaling daripadanya (enggan menerimanya). 

47. Dan apabila dikatakan kepada mereka:” Dermakanlah sebahagian dari 
rezeki yang dikurniakan Allah kepada kamu”, berkatalah orang-orang 
yang kafir itu kepada orang-orang yang beriman (secara mengejek- 
ejek): ” Patutkah kami memberi makan kepada orang yang jika Allah 
kehendaki tentulah la akan memberinya makan? Kamu ini hanyalah 
berada dalam kesesatan yang nyata”. 

48. Dan (apabila mereka diingatkan tentang huru-hara dan balasan akhirat) 
mereka bertanya (secara mempersenda): ” Bilakah datangnya (hari 
akhirat) yang dijanjikan itu? Jika betul kamu orang-orang yang benar 
(maka kami sedia menunggu)!”, 

49. Mereka tidak menunggu melainkan satu pekikan yang - (dengan 
secara mengejut) akan membinasakan mereka semasa mereka dalam 
keadaan leka bertengkar (merundingkan urusan dunia masing-masing). 

50. Maka dengan itu, mereka tidak berpeluang membuat sebarang pesanan 
(wasiat atau lainnya), dan (kalau mereka berada di luar) mereka tidak 
sempat kembali kepada keluarganya. 

51. Dan sudah tentu akan ditiupkan sangkakala (menghidupkan orang- 
orang yang telah mati; apabila berlaku yang demikian) maka semuanya 
segera bangkit keluar dari kubur masing-masing (untuk) mengadap 
Tuhannya. 




52. (Pada ketika itu) orang-orang yang tidak percayakan hidup semula 
berkata: Aduhai celakanya kami! Siapakah yang membangkitkan kami 
dari kubur tempat tidur kami?,, (Lalu dikatakan kepada mereka): ” Inilah 
dia yang telah dijanjikan oleh Allah Yang Maha Pemurah dan benarlah 
berita yang disampaikan oleh Rasul-rasul!, 

53. Hanyalah dengan berlakunya satu pekikan sahaja, maka dengan serta 
merta mereka dihimpunkan ke tempat perbicaraan Kami, semuanya 
dibawa hadir (untuk menerima balasan). 

54. Maka pada hari itu, tidak ada seseorang yang akan dianiaya sedikitpun, 
dan kamu pula tidak akan dibalas melainkan menurut amal yang kamu 
telah kerjakan. 

55. Sesungguhnya penduduk Syurga pada hari itu, berada dalam keadaan 
sibuk leka menikmati kesenangan; 

56. Mereka dengan pasangan-pasangan mereka bersukaria di tempat yang 
teduh, sambil duduk berbaring di atas pelamin; 

57. Mereka beroleh dalam Syurga itu pelbagai jenis buah-buahan, dan 
mereka beroleh apa sahaja yang mereka kehendaki; 

58. (Mereka juga beroleh) ucapan salam sejahtera dari Tuhan Yang Maha 
Mengasihani. 

59. Dan (sebaliknya dikatakan kepada orang-orang yang kafir): “Berpisahlah 
kamu pada hari ini, hai orang-orang yang berdosa, (dari bercampur gaul 
dengan orang-orang yang beriman). 

60. “Bukankah Aku telah perintahkan kamu wahai anak-anak Adam, 
supaya kamu jangan menyembah Syaitan? Sesungguhnya ia musuh 
yang nyata terhadap kamu! 

61. “Dan (Aku perintahkan): hendaklah kamu menyembahKu; inilah jalan 
yang lurus. 

62. “Dan sesungguhnya Syaitan itu telah menyesatkan golongan yang 
ramai di antara kamu; (setelah kamu mengetahui akibat mereka) maka 
tidakkah sepatutnya kamu berfikir dan insaf? 

63. “Yang kamu saksikan sekarang ialah neraka Jahannam, yang kamu 
selalu diancam memasukinya (kalau kamu tidak taatkan perintah Allah). 

64. “Rasalah kamu bakarannya pada hari ini, disebabkan perbuatan kufur 
yang kamu telah lakukan!” 



65. Pada waktu itu Kami meteraikan mulut mereka (sejurus); dan (memberi 
peluang kepada) tangan-tangan mereka memberitahu Kami (kesalahan 
masing-masing), dan kaki mereka pula menjadi saksi tentang apa yang 
mereka telah usahakan. 

66. (Matahati orang-orang yang menderhaka itu rosak) dan kalau Kami 
kehendaki, Kami berkuasa menghapuskan bentuk dan biji mata kepala 
mereka menjadi rata, sehingga masing-masing menerpa mencari-cari 
jalan (yang biasa mereka lalui). (Kiranya dijadikan demikian) maka 
bagaimanakah mereka dapat melihatnya? 

67. (Kekuatan akal fikiran mereka juga tidak sihat) dan kalau kami 
kehendaki, kami berkuasa mangubahkan keadaan jasmani mereka 
(menjadi kaku beku) di tempat yang mereka berada padanya; maka 
dengan itu, mereka tidak dapat mara ke hadapan dan juga tidak dapat 
undur ke belakang. 

68. Dan (hendaklah diingat bahawa) sesiapa yang Kami panjangkan 
umurnya, Kami balikkan kembali kejadiannya (kepada keadaan serba 
lemah; hakikat ini memang jelas) maka mengapa mereka tidak mahu 
memikirkannya? 

69. (Nabi Muhammad bukanlah penyair) dan Kami tidak mengajarkan syair 
kepadanya, dan kepandaian bersyair itu pula tidak sesuai baginya. Yang 
Kami wahyukan kepadanya itu tidak lain melainkan nasihat pengajaran 
dan Kitab Suci yang memberi penerangan; 

70. Supaya ia memberi peringatan kepada orang yang sedia hidup 
(hatinya), dan supaya nyata tetapnya hukuman (azab) terhadap orang- 
orang yang kufur ingkar. 

71. Tidakkah mereka melihat dan memikirkan, bahawa Kami telah 
menciptakan untuk mereka binatang-binatang ternak, di antara jenis- 
jenis makhluk yang telah Kami ciptakan dengan kekuasaan Kami lalu 
mereka memilikinya? 

72. Dan Kami jinakkan dia untuk kegunaan mereka; maka sebahagian di 
antaranya menjadi kenderaan mereka, dan sebahagian lagi mereka 
makan. 

73. Dan mereka beroleh berbagai faedah dan kegunaan pada binatang 
ternak itu dan juga beroleh minuman; maka mengapa mereka tidak 
mahu bersyukur? 

74. Dan tergamak mereka menyembah beberapa tuhan yang lain dari 
Allah, (dengan harapan semoga mereka mendapat pertolongan (dari 
makhluk-makhluk itu). 




75. Benda-benda yang mereka sembah itu tidak dapat sama sekali 
menolong mereka, sedang benda-benda itu sendiri menjadi tentera 
yang akan dibawa hadir (pada hari kiamat, untuk memberi azab seksa) 
kepada mereka. 

76. Maka janganlah engkau (wahai Muhammad) berdukacita disebabkan 
tuduhan-tuduhan mereka (terhadapmu). Sesungguhnya Kami sedia 
mengetahui apa yang mereka sembunyikan dan apa yang mereka 
nyatakan. 

77. Tidakkah manusia itu melihat dan mengetahui, bahawa Kami telah 
menciptakan dia dari (setitis) air benih? Dalam pada itu (setelah Kami 
sempurnakan kejadiannya dan tenaga kekuatannya) maka dengan 
tidak semena-mena menjadilah ia seorang pembantah yang terang 
jelas bantahannya (mengenai kekuasaan Kami menghidupkan semula 
orang-orang yang mati), 

78. Serta ia mengemukakan satu misal perbandingan kepada Kami (tentang 
kekuasaan itu), dan ia pula lupakan keadaan Kami menciptakannya 
sambil ia bertanya: “Siapakah yang dapat menghidupkan tulang-tulang 
yang telah hancur seperti debu?” 

79. Katakanlah: “Tulang-tulang yang hancur itu akan dihidupkan oleh 
Tuhan yang telah menciptakannya pada awal mula wujudnya; dan 
la Maha Mengetahui akan segala keadaan makhluk-makhluk (yang 
diciptakanNya); 

80. “Tuhan yang telah menjadikan api (boleh didapati) dari pohon-pohon 
yang hijau basah untuk kegunaan kamu, maka kamu pun selalu 
menyalakan api dari pohon-pohon itu”. 

81. Tidakkah diakui dan tidakkah dipercayai bahawa Tuhan yang telah 
menciptakan langit dan bumi (yang demikian besarnya) - berkuasa 
menciptakan semula manusia sebagaimana la menciptakan mereka 
dahulu? Ya! Diakui dan dipercayai berkuasa! Dan Dia lah Pencipta yang 
tidak ada bandinganNya, lagi Yang Maha Mengetahui. 

82. Sesungguhnya keadaan kekuasaanNya apabila la menghendaki 
adanya sesuatu, hanyalah la berfirman kepada (hakikat) benda itu: ” 
Jadilah engkau! “. Maka ia terus menjadi. 

83. Oleh itu akuilah kesucian Allah (dengan mengucap: Subhanallah!) 
-Tuhan yang memiliki dan menguasai tiap-tiap sesuatu, dan 
kepadaNyalah kamu semua dikembalikan. 

Maksud Surah Al-Waqi’ah 


1. Apabila berlaku hari kiamat itu, 

2. Tiada sesiapapun yang dapat mendustakan kejadiannya. 

3. Kejadian hari kiamat itu merendahkan (golongan yang ingkar), dan 
meninggikan (golongan yang taat). 

4. (la berlaku) semasa bumi bergoncang dengan sebenar-benar 
goncangan. 

5. Dan gunung-ganang dihancur leburkan dengan selebur-leburnya, 

6. Lalu menjadilah ia debu yang bertebaran, 

7. Dan kamu pula menjadi tiga puak (yang berlainan keadaannya); 

8. laitu puak pihak kanan; alangkah bahagianya keadaan puak pihak 
kanan itu? 

9. Dan puak pihak kiri; - alangkah seksanya keadaan puak pihak kiri itu? 

10. Dan (puak yang ketiga pula ialah) orang-orang yang telah mendahului 
(dalam mengerjakan kebaikan di dunia), - yang akan mendahului 
(mencapai balasan yang sebaik-baiknya di akhirat kelak); 




11 . Mereka itulah orang-orang yang didampingkan (di sisi Allah), 

12. (Tinggal menetap) di dalam Syurga-syurga yang penuh nikmat. 

13. (Di antaranya) sekumpulan besar dari umat-umat manusia yang 
terdahulu; 

14. Dan sebilangan kecil dari orang-orang yang datang kemudian. 

15. (Mereka duduk di dalam Syurga itu) di atas takhta-takhta kebesaran 
yang bertatahkan permata; 

16. Sambil berbaring di atasnya dengan berhadap-hadapan. 

17. Mereka dilayani oleh anak-anak muda lelaki yang tetap kekal (dalam 
keadaan mudanya), yang sentiasa beredar di sekitar mereka, - 

18. Dengan membawa piala-piala minuman dan tekoh-tekoh serta piala 
atau gelas yang berisi arak (yang diambil) dari sungainya yang mengalir. 

19. Mereka tidak merasa pening kepala dan tidak pula mabuk dengan 
sebab menikmatinya. 

20. Dan juga (dibawakan kepada mereka) buah-buahan dari jenis-jenis 
yang mereka pilih, 

21 . Serta daging burung dari jenis-jenis yang mereka ingini. 

22. Dan (mereka dilayani) bidadari-bidadari yang cantik parasnya, 

23. Seperti mutiara yang tersimpan dengan sebaik-baiknya. 

24. (Semuanya itu) sebagai balasan bagi (amal-amal baik) yang mereka 
telah kerjakan. 

25. Mereka tidak akan mendengar dalam Syurga itu perkataan yang sia-sia 
dan tiada pula sesuatu yang menyebabkan dosa; - 

26. Mereka hanya mendengar ucapan: ” Selamat! Selamat! ” (dari satu 
kepada yang lain). 

27. Dan puak kanan, - alangkah bahagianya keadaan puak kanan itu? 

28. Mereka bersenang-lenang di antara pohon-pohon bidara yang tidak 
berduri. 

29. Dan pokok-pokok pisang yang tersusun rapi buahnya, 

30. Dan naungan yang tetap terbentang, 

31 . Dan air yang sentiasa mengalir, 

32. Serta buah-buahan yang banyak, 

33. Yang tidak putus-putus dan tidak pula terlarang mendapatnya, 

34. Dan tempat-tempat tidur yang tertinggi keadaannya. 

35. Sesungguhnya Kami telah menciptakan isteri-isteri mereka dengan 
ciptaan istimewa, 

36. Serta Kami jadikan mereka sentiasa dara (yang tidak pernah disentuh), 

37. Yang tetap mencintai jodohnya, serta yang sebaya umurnya. 

38. (Semuanya itu disediakan) bagi puak kanan; 

39. laitu sebilangan besar dari orang-orang yang terdahulu, 

40. Dan sebilangan besar dari orang-orang yang datang kemudian. 

41 . Dan puak kiri, - alangkah seksanya keadaan puak kiri itu? 

42. Mereka diseksa dalam angin yang membakar dan air yang menggelegak 

43. Serta naungan dari asap hitam, 

44. Yang tidak sejuk, dan tidak pula memberi kesenangan. 

45. Sesungguhnya mereka sebelum itu dilalaikan oleh kemewahan (dunia, 
dari mengingati hukum Tuhan). 

46. Dan mereka pula sentiasa melakukan dosa yang besar, 

47. Dan juga mereka selalu berkata: “Adakah sesudah kita mati serta 
menjadi tanah dan tulang, betulkah kita akan dibangkitkan hidup 
semula? 

48. “Dan adakah juga datuk nenek kita yang telah lalu, (akan dibangkitkan 
hidup semula)? “ 

49. Katakanlah (kepada mereka): “Sesungguhnya orang-orang yang telah 
lalu dan orang-orang yang terkemudian, 

50. “Tetap akan dihimpunkan pada masa yang ditentukan - pada hari kiamat 
yang termaklum. 

51. “Kemudian, sesungguhnya kamu wahai orang-orang yang sesat yang 
mendustakan (kedatangan hari kiamat), 



52. Tetap akan memakan (pada hari itu) dari sebatang pokok, iaitu pokok 
zaqqum, 

53. “Maka kamu akan memenuhi perut kamu dari pokok (yang pahit 
buahnya) itu, 

54. “Selepas itu kamu akan meminum pula dari air panas yang menggelegak, 

55. “Iaitu kamu akan minum seperti unta yang berpenyakit sentiasa dahaga 
dan tidak puas-puas”. 

56. Inilah (jenis-jenis azab) yang disediakan untuk menyambut mereka 
pada hari Pembalasan itu. 

57. Kamilah yang telah menciptakan kamu (dari tiada kepada ada - wahai 
golongan yang ingkar), maka ada baiknya kalau kamu percaya (akan 
kebangkitan kamu hidup semula pada hari kiamat). 

58. (Mengapa kamu masih berdegil?) Tidakkah kamu memikirkan keadaan 
air mani yang kamu pancarkan (ke dalam rahim)? 

59. Adakah kamu yang menciptakannya atau Kami yang menciptakannya? 

60. Kamilah yang menentukan (dan menetapkan masa) kematian (tiap-tiap 
seorang) di antara kamu, dan Kami tidak sekali-kali dapat dikalahkan 
atau dilemahkan; 

61. (Bahkan Kami berkuasa) menggantikan (kamu dengan) orang- 
orang yang serupa kamu (tetapi tidak seperti bawaan kamu), dan 
berkuasa menciptakan kamu dalam bentuk kejadian yang kamu tidak 
mengetahuinya. 

62. Dan demi sesungguhnya, kamu telah sedia mengetahui tentang ciptaan 
diri kamu kali pertama, maka ada baiknya kalau kamu mengambil 
ingatan (bahawa Allah yang telah menciptakan kamu dari tiada kepada 
ada, berkuasa membangkitkan kamu hidup semula pada hari akhirat 
kelak). 

63. Maka (mengapa kamu masih berdegil?) Tidakkah kamu melihat apa 
yang kamu tanam? 

64. Kamukah yang menumbuhkannya atau Kami yang menumbuhkannya? 


65. Kalau Kami kehendaki, sudah tentu Kami akan jadikan tanaman itu 
kering hancur (sebelum ia berbuah), maka dengan itu tinggalah kamu 
dalam keadaan hairan dan menyesal, 




66. (Sambil berkata): “Sesungguhnya kami menanggung kerugian. 

67. “Bahkan kami hampa (dari mendapat sebarang hasil) “ 

68. Selain dari itu, tidakkah kamu melihat air yang kamu minum? 

69. Kamukah yang menurunkannya dari awan (sebagai hujan), atau Kami 
yang menurunkannya? 

70. Kalau Kami kehendaki, Kami akan jadikan dia masin, maka ada baiknya 
kalau kamu bersyukur. 

71 . Akhirnya, tidakkah kamu melihat api yang kamu nyalakan (dengan cara 
digesek)? 

72. Kamukah yang menumbuhkan pokok kayunya, atau Kami yang 
menumbuhkannya? 

73. Kami jadikan api (yang tercetus dari kayu basah) itu sebagai peringatan 
(bagi orang-orang yang lalaikan kebenaran hari akhirat) dan sebagai 
benda yang memberi kesenangan kepada orang-orang musafir. 

74. Oleh yang demikian - (wahai orang yang lalai) - bertasbihlah dengan 
memuji nama Tuhanmu Yang Maha Besar (sebagai bersyukur akan 
nikmat-nikmatNya itu). 

75. Maka Aku bersumpah: Demi tempat-tempat dan masa-masa turunnya 
bahagian-bahagian Al-Quran, 

76. Dan sebenarnya sumpah itu adalah sumpah yang besar, kalaulah kamu 
mengetahuinya, - 

77. Bahawa sesungguhnya (yang dibacakan kepada kamu) itu ialah Al- 
Ouran yang mulia, (yang sentiasa memberi ajaran dan pimpinan), 

78. Yang tersimpan dalam Kitab yang cukup terpelihara, 

79. Yang tidak disentuh melainkan oleh makhluk-makhluk yang diakui 
bersih suci; 

80. Al-Quran itu diturunkan dari Allah Tuhan sekalian alam. 

81 . Patutkah kamu (wahai golongan yang kufur ingkar) bersikap sambilewa 
terhadap keterangan-keterangan Al-Quran ini? 

82. Dan kamu jadikan sikap kamu mendustakannya (sebagai ganti) 
bahagian dan nasib kamu (menerima dan bersyukur akan ajarannya)? 



83. Maka alangkah eloknya kalau semasa (roh seseorang dari kamu yang 
hampir mati) sampai ke kerongkongnya, - 

84. Sedang kamu pada masa itu (berada di sekelilingnya) menyaksikan 
keadaannya, - 

85. Dan Kami lebih dekat kepadanya daripada kamu, tetapi kamu tidak 
melihat, 

86. Maka bukankah elok kalau kamu orang-orang yang tidak dikuasai (dan 
tidak tunduk kepada kekuasaan Kami), - 

87. Kamu kembalikan roh itu (kepada keadaan sebelumnya) jika betul 
kamu orang-orang yang benar ? 

88. Kesudahannya: jika ia (yang mati itu) dari orang-orang ” Muqarrabiin “, 

89. Maka (ia akan beroleh) rehat kesenangan, dan rahmat kesegaran, serta 
Syurga kenikmatan. 

90. Dan jika ia dari puak kanan, 

91. Maka (akan dikatakan kepadanya):” Selamat sejahtera kepadamu, 
(kerana engkau) dari puak kanan”. 

92. Dan jika ia dari (puak kiri) yang mendustakan (Rasulnya), lagi sesat, 

93. Maka sambutan yang disediakan baginya adalah dari air panas yang 
menggelegak, 

94. Serta bakaran api neraka. 

95. Sesungguhnya (segala yang disebutkan) itu adalah kebenaran yang 
diyakini. 


96. Oleh itu, bertasbihlah dengan memuji nama Tuhanmu Yang Maha 
Besar. 




Tiga Ayat Akhir Surah Hasyr 



Jl 4)1 



> sla^ljT j ydll (Oii > N I fcJl V ^ jj| &\ > 
diluJl J__* Sfl <Jl 'j (j jjf 4jjt ® 

4il jiLfJl Ai-^' 

iiiiVi "J jj^Jt £jdf ^Jt 3S)T > © i AA ^ 

i* *” E 

j-*j — !t ^ 1 — t 2^i-ls4Jt 

Maksudnya 

22. Dia lah Allah, yang tidak ada Tuhan melainkan Dia; Yang Mengetahui 
perkara yang ghaib dan yang nyata; Dia lah Yang Maha Pemurah, lagi 
Maha Mengasihani. 

23. Dia lah Allah, yang tidak ada Tuhan melainkan Dia; Yang Menguasai 
(sekalian alam); Yang Maha Suci; Yang Maha Selamat Sejahtera 
(dari segala kekurangan); Yang Maha Melimpahkan Keamanan; 
Yang Maha Pengawal serta Pengawas; Yang Maha Kuasa; Yang 
Maha Kuat (menundukkan segala-galanya); Yang Melengkapi segala 
KebesaranNya. Maha Suci Allah dari segala yang mereka sekutukan 
denganNya. 

24. Dia lah Allah, Yang Menciptakan sekalian makhluk; Yang Mengadakan 
dari tiada kepada ada); Yang Membentuk rupa (makhluk-makhlukNya 
menurut yang dikehendakiNya); bagiNyalah nama-nama yang sebaik- 
baiknya dan semulia-mulianya; bertasbih kepadaNya segala yang ada 
di langit dan di bumi; dan Dia lah Yang tiada bandingNya, lagi Maha 
Bijaksana. 

Maksud Surah Al-Mulk 


1. Maha Berkat (serta Maha Tinggilah kelebihan) Tuhan yang menguasai 
pemerintahan (dunia dan akhirat); dan memanglah la Maha Kuasa atas 
tiap-tiap sesuatu; 

2. Dia lah yang telah mentakdirkan adanya mati dan hidup (kamu) - untuk 
menguji dan menzahirkan keadaan kamu: siapakah di antara kamu 
yang lebih baik amalnya; dan la Maha Kuasa (membalas amal kamu), 
lagi Maha Pengampun, (bagi orang-orang yang bertaubat); 

3. Dia lah yang telah mengaturkan kejadian tujuh petala langit yang 
berlapis-lapis; engkau tidak dapat melihat pada ciptaan Allah Yang 
Maha Pemurah itu sebarang keadaan yang tidak seimbang dan tidak 
munasabah; (jika engkau ragu-ragu) maka ulangilah pandangan - (mu) 
- dapatkah engkau melihat sebarang kecacatan? 

4. Kemudian ulangilah pandangan (mu) berkali-kali, nescaya 

pandanganmu itu akan berbalik kepadamu dengan hampa (daripada 

melihat sebarang kecacatan), sedang ia pula berkeadaan lemah lesu 
(kerana habis tenaga dengan sia-sia). 



5. Dan demi sesungguhnya! Kami telah menghiasi langit yang dekat (pada 
penglihatan penduduk bumi) dengan bintang-bintang, dan Kami jadikan 
bintang-bintang itu punca rejaman terhadap Syaitan-syaitan; dan Kami 
sediakan bagi mereka azab neraka yang menjulang-julang. 

6. Dan bagi orang-orang yang kufur ingkar terhadap Tuhan mereka, 
disediakan azab neraka Jahannam, dan itulah seburuk-buruk tempat 
kembali. 

7. Apabila mereka dicampakkan ke dalamnya, mereka mendengar suara 
jeritannya meraung-raung, sedang ia menggelegak. 

8. Hampir-hampir ia pecah berkecai-kecai kerana kuat marahnya. Tiap- 
tiap kali dicampakkan ke dalamnya sekumpulan besar (dari orang kafir), 
bertanyalah penjaga-penjaga neraka itu kepada mereka: ‘Tidakkah 
kamu pernah didatangi seorang Rasul pemberi ingatan dan amaran (di 
dunia dahulu)?” 

9. Mereka menjawab: “Ada! Sebenarnya telah datang kepada kami 
seorang Rasul pemberi ingatan dan amaran, lalu kami dustakan serta 
kami katakan (kepadanya): Allah tidak menurunkan sesuatupun, kamu 
(wahai orang yang mendakwa menjadi Rasul) hanyalah berada dalam 
kesesatan yang besar! “ 

1 0. Dan mereka berkata: “Kalaulah kami dahulu mendengar dan memahami 
(sebagai orang yang mencari kebenaran), tentulah kami tidak termasuk 
dalam kalangan ahli neraka”. 

11. Akhirnya mereka mengakui dosa-dosa mereka (sebagai orang-orang 
yang kufur ingkar), maka tetaplah jauhnya rahmat Allah dari ahli neraka. 

12. Sesungguhnya orang-orang yang takut (melanggar hukum) Tuhannya 
semasa mereka tidak dilihat orang dan semasa mereka tidak melihat 
azab Tuhan, mereka beroleh keampunan dan pahala yang besar. 

1 3. Dan tuturkanlah perkataan kamu dengan perlahan atau dengan nyaring, 
(sama sahaja keadaannya kepada Allah), kerana sesungguhnya Allah 
Maha Mengetahui akan segala (isi hati) yang terkandung di dalam dada. 

14. Tidakkah Allah yang menciptakan sekalian makhluk itu mengetahui 
(segala-galanya)? Sedang la Maha Halus urusan PentadbiranNya, lagi 
Maha Mendalam PengetahuanNya! 

15. Dia lah yang menjadikan bumi bagi kamu: mudah digunakan, maka 
berjalanlah di merata-rata ceruk rantaunya, serta makanlah dari rezeki 
yang dikurniakan Allah; dan (ingatlah), kepada Allah jualah (tempat 
kembali kamu sesudah) dibangkitkan hidup semula; (maka hargailah 
nikmatNya dan takutilah kemurkaanNya). 



16. Patutkah kamu merasa aman (tidak takut) kepada Tuhan yang pusat 
pemerintahanNya di langit itu: menunggang-balikkan bumi menimbus 
kamu, lalu bergegarlah bumi itu dengan serta-merta (melenyapkan 
kamu di bawahnya)? 

17. Atau patutkah kamu merasa aman (tidak takut) kepada Allah yang pusat 
pemerintahanNya di langit itu: menghantarkan kepada kamu angin ribut 
yang menghujani kamu dengan batu; maka dengan itu, kamu akan 
mengetahui kelak bagaimana buruknya kesan amaranKu? 

18. Dan demi sesungguhnya! orang-orang (kafir) yang terdahulu daripada 
mereka telah mendustakan (rasul-rasulnya lalu mereka dibinasakan); 
dengan yang demikian, (perhatikanlah) bagaimana buruknya kesan 
kemurkaanKu. 

19. Patutkah mereka menutup mata dan tidak memerhatikan (kekuasaan 
Allah pada) burung-burung yang terbang di atas mereka, (siapakah 
yang menjaganya ketika) burung-burung itu mengembang dan 
menutupkan sayapnya? Tidak ada yang menahannya (daripada jatuh) 
melainkan (kekuasaan) Allah Yang Maha Pemurah. Sesungguhnya la 
Maha Melihat serta mengetahui akan tiap-tiap sesuatu. 

20. Bahkan siapa dia yang menjadi tentera bagi kamu, yang akan menolong 
kamu selain dari Allah Yang Maha Pemurah? (Sebenarnya) orang- 
orang yang kafir tidak lain hanyalah berada dalam keadaan terpedaya. 

21. Atau siapa dia yang dapat memberi rezeki kepada kamu jika Allah 
menahan rezekiNya? (Tidak ada sesiapapun), bahkan mereka (yang 
musyrik itu) kekal terus dalam keadaan sombong angkuh serta 
melarikan diri (dari kebenaran). 

22. Maka adakah orang yang berjalan (melalui jalan yang tidak betul, yang 
menyebabkan dia selalu jatuh) tersungkur di atas mukanya: boleh 
mendapat hidayah - atau orang yang berjalan tegak betul, melalui jalan 
yang lurus rata? 

23. Katakanlah (wahai Muhammad): “Allah yang menciptakan kamu (dari 
tiada kepada ada), dan mengadakan bagi kamu pendengaran dan 
penglihatan serta hati (untuk kamu bersyukur, tetapi) amatlah sedikit 
kamu bersyukur”. 

24. Katakanlah lagi: “Dia lah yang mengembangkan kamu di bumi, dan 
kepadaNyalah kamu akan dihimpunkan”. 

25. Dan mereka (yang ingkar) berkata: “Bilakah datangnya (hari kiamat) 
yang dijanjikan itu, jika betul kamu orang-orang yang benar?” 



26. Katakanlah (wahai Muhammad): “Sesungguhnya ilmu pengetahuan 
(tentang masa kedatangannya) hanya ada pada sisi Allah, dan 
sesungguhnya aku hanyalah seorang Rasul pemberi ingatan dan 
amaran yang terang nyata”. 

27. Kemudian apabila (datang kiamat dan) mereka melihat (azab) yang 
dijanjikan itu secara dekat, muramlah muka orang-orang yang kafir itu, 
serta dikatakan (kepada mereka): “Inilah dia yang dahulu kamu kerap 
kali minta disegerakan kedatangannya!”. 

28. Tanyalah (wahai Muhammad, kepada mereka): “Bagaimana fikiran 
kamu, jika Allah binasakan daku dan orang-orang yang bersama-sama 
denganku (sebagaimana yang kamu harap-harapkan), atau la memberi 
rahmat kepada kami (sehingga kami dapat mengalahkan kamu), - maka 
siapakah yang dapat melindungi orang-orang yang kafir dari azab seksa 
yang tidak terperi sakitnya?”. 

29. Tegaskan (wahai Muhammad, kepada mereka): “Allah Dia lah Yang 
Maha Pemurah, yang kami beriman kepadaNya, dan yang kepadaNya 
kami berserah diri; oleh itu kamu akan mengetahui kelak siapakah yang 
berada dalam kesesatan yang nyata”. 


30. Katakanlah lagi: “Bagaimana fikiran kamu, sekiranya air kamu hilang 
lenyap (di telan bumi), maka siapakah (selain Allah) yang dapat 
mendatangkan kepada kamu air yang sentiasa terpancar mengalir?”. 

Doa Selepas Membaca Al-Quran 

Ya Allah! Rahmati kami dengan Al-Quran; Jadikanlah ia sebagai pimpinan, 
cahaya, petunjuk dan rahmat. Ya Allah! Ingatkanlah kami apa yang terlupa, 
ajarkanlah apa yang tidak diketahui; Kurniakanlah kami dapat membacanya 
siang dan malam. Jadikan ia perisai kami; Wahai Tuhan semesta alam. 


Solat Sunat Dhuha 

Niat solat sunat duha 

' * ,, \ ' f 

Sahaja aku solat sunat Dhuha dua rakaat kerana Allah Taala 

Surah yang dibaca selepas Fatihah: 

Kaedah 1 Raka’at pertama Surah Al-Syamsy. 

Raka’at kedua Surah Al-Laiil. 

Kaedah 2 Raka’at pertama Surah Al-Dhuha 
Raka’at kedua Surah An-Nasr 



Kaedah 3 Raka’at pertama Ayat Al-Kursi (7 kali) 
Raka’at kedua Surah An-Nasr (11 kali) 


Selepas memberi salam bacalah doa berikut: 

Ertinya: 

V"a A//ah, sesungguhnya waktu dhuha waktu dhuha-Mu, cahayanya 
cahaya-Mu, keindahannya keindahan-Mu, Kekuatannya kekuatan-Mu; Ya 
Allah sekiranya ada rezeki di langit maka turunkannya, jika ada di bumi 
keluarkannya, jika jauh maka perdekatkannya, dan jika adanya hampir maka 
permudahkanyya dengan kebenaran dhuha-Mu, cahaya-Mu, kekuatan-Mu 
dan kesucian-Mu, berilah kepadaku sebagaimana Kamu berikan kepada 
hamba-hamba Kamu yang salih-salih, dan semoga Allah cucuri rahmat ke 
atas penghulu kami Nabi Muhammad dan keatas keluarga dan para sahabat 
baginda sekalian. Segala puji adalah bagi Allah, Tuhan pentadbir seluruh 



Doa Mohon Pertolongan dan Perlindungan 
Daripada Kejahatan Yang Ada 

/ 0 < y 2 * / ^ ^ J» ? / / o f/ ' o , o 'e. 

, Cj j < 0i 

o ''.t -o'- o e „ 2 5 J > 

: fjJlIA* Jj- dJdl -I 


* ' * ' * ' > ' * s o* s * s o ' ' > ' 

. fiUjfcj <U 5 jij fijjjj t 0 

-* ", 0 " * t o '. \ * 0 ^ f 

. djjo Uj-ii dJb ^ jpi 


Ertinya: 

“Kami telah berpagi hari, dan berpagi hari ini pula kerajaan bagi Allah Tuhan 
Tuhan semesta alam. Ya Allah hamba mohon kepadaMu kebaikan pada hari 
ini. Terbukanya segala kebaikan, kemenangannya, cahayanya, berkatnya 
dan segala petunjuknya. Dan hamba berlindung kepada-Mu dari kejahatan- 
kejahatan sesudahnya.” 


Solat Sunat Syukur 

Niat solat sunat syukur 
0 i 


Sahaja aku solat sunat Syukur dua rakaat kerana Allah Taala 


Lakukan sembahyang ini seperti biasa. Surah yang dibaca boleh dipilih 
dari mana-mana surah 

Selepas memberi salam, bacalah doa kesyukuran. Antara doa yang 
boleh dibaca 

Ertinya: 

“Ya Allah, baikanlah keberkesanan perbuatan kami dalam segala urusan 
dan selamatkanlah kami dari kehinaan dunia dan azab akhirat. Ya Allah, 
tunjukkanlah kami kepada perkara yang benar itu adalah benar dan 
pandulah kami supaya mengikutinya; dan tunjukkanlah kami perkara yang 
batil itu adalah batil supaya kami meninggalkannya” 


Doa Mohon Agar Selalu Mensyukuri dan Patuh 
Taat Kepada Allah 

Maksudnya: 

“Ya Allah, jadikanlah hamba orang yang selalu ingat/zikir kepadaMu, banyak 
mensyukuri pemberianMu, berbakti kepada perintah-perintahMu, tunduk dan 
taat kepadaMu, takut dan banyak bertaubat kepadaMu. Ya Tuhan terimalah 
taubatku, sucikanlah dosa-dosaku, kabulkanlah doa-doaku, tetapkanlah 
keteranganku. Tunjukkanlah hatiku kearah kebenaran, dan lisanku kearah 
kebaikan. Dan cabutlah kedengkian dadaku. ” 


0 0 , ♦ 0 | o 




Doa Masuk Masjid 

Ertinya: 

Dengan nama Allah dan salam ke atas utusan Allah, Ya Allah, ampunilah 
dosa-dosaku dan bukalah pintu-pintu rahmat Engkau untukku. 

• Adab dalam Masjid: Apabila masuk ke Masjid sebelum duduk 
hendaklah sempurnakan solat sunat Tahiyatul-Masjid dua rakaat, lafaz 
dan niatnya: 

4)1 j 

Ertinya: 

Sahaja aku solat sunat tahiyatul-Masjid dua rakaat kerana Allah Taala. 


Setelah selesai solat hendaklah niat duduk i’tikaf dalam masjid iaitu: 

4)i iJu& Sup 

Wirid dan doa selepas solat 


'y» ij iJl 'Arjifcif 

<3 Kali) aIJi <yyfj ijlflli 


^ 0 a ? *' *' 


4JJ t^LLJi 4J 4J 4 b <di 

J°~ 0< '".J' ’l " -* 0 0 0 * A 0 ' tl 

ji^ f cr 1 ’ cP ^ J* J 


N. 55 ^ i 


(3 Kali) 


(3 Kali) J&' J* G^-f ^4^1 

ddjj fSCii dil^j f5tut cif $s'\ 
llb*- ^*>LUb Ujj ^*>bUl 

GjJ C*S"jCi ^*)LUl jtG <L^Jl 

b G 


Olklill ja itb ijPl 



8 









pi © jjjJ pipi p O Sji © Is-f Uji jJ 3I 

_ r-> ? >> * > 

©jL^njk/^^ 



Jl 4)1 



z' ^ ✓ z' z' z' z' 

I'ij JL.U. j&i J oii&T 


® 



z' 

Jl 4)1 



^ © ^IJT «ji © ^Ut 4Ui © ^ul o* IjJ $ 

z' z' z' 

jj j —^> i_g J*j~ , j-i ® L ^'— oA'y~ , $ j— ^ 

z' z' z' 


@ 



s 






* t 


(33 kali) ibiUJi 


<ujuj ji^- ji’* 03 

(33 kali) j# Ai 


s* V 

«>< #' 


/ O ^ N x 

'I 4&1 


N & I 


dUUJi *J i) dbji’i »jJ- j * ’i! ii\ 'i . %*\j 

y.4 & > >j £i*} ^ i^it iij 

. j^biSt ^"t iik Sii oji Si j Si j 


Doa Selepas Solat 

Erti doa selepas solat: 

Dengan nama Allah Tuhan yang Maha Pemurah lagi Maha Penyayang. 
Segala puji bagi Allah Tuhan pentadbir seluruh alam. Rahmat dan sejahtera 
semoga dilimpahkan ke atas junjungan besar Nabi Muhammad yang 
semulia-mulia pesuruh-Nya, serta ke atas keluarga dan sekalian sahabat- 
sahabatnya. Ya Allah wahai Tuhan kami, hidupkan kami dengan iman, 
matikan kami dalam iman, serta masukkan kami ke dalam syurga bersama- 
sama iman. Ya Allah wahai Tuhan kami, ampunilah segala dosa kesalahan 
kami dan dosa-dosa kesalahan ibu bapa kami, serta kasihanilah ibu bapa 



j 




kami sebagaimana mereka berdua mengasihani kami semasa masih kecil. 
Ya Allah, akhirilah umur kami dengan kesudahan yang baik dan janganlah 
kiranya Kamu akhirkan umur kami dengan kesudahan yang tidak baik. 
Ya Allah, ya Tuhan kami, janganlah kiranya Kamu pesongkan iman kami 
sesudah Kamu kurniakan kepada kami petunjuk. Anugerahilah kami rahmat 
kerana sesungguhnya Kamu Maha Pengurnia. 

Ya Allah wahai Tuhan kami, kami berlindung dengan-Mu daripada syak 
dan keraguan dan menyengutukan-Mu, dan kami berlindung dengan- 
Mu daripada kufur dan beriman dengan pura-pura, dan kami juga mohon 
perlindungan dengan-Mu daripada kejahatan akhlak, dan pandangan yang 
buruk, dan kesudahan yang buruk, dan kesudahan yang buruk pada harta- 
harta kami, keluarga kami dan anak-anak kami sekalian. Ya Allah, wahai 
Tuhan kami, kami berlindung dengan-Mu daripada segala bala bencana, 
daripada mendapat kecelakaan yang berpanjangan dan kesudahan yang 
buruk. Kami juga mohon perlindungan-Mu daripada mengidap sebarang 
penyakit dan harapan yang menghampakan. 

Wahai Tuhan kami, kurniakanlah kepada kami kebaikan di dalam dunia 
ini dan juga di dalam akhirat, dan peliharalah kami daripada azab neraka. 
Semoga Allah mencucuri rahmat dan sejahtera ke atas junjungan kami Nabi 
Muhammad dan ke atas seluruh keluarga dan sahabat-sahabat baginda. 
Dan segala puji itu tertentu bagi Allah, Tuhan pentadbir seluruh alam. 


. * * 


Doa Keluar Masjid 

Ertinya : 

Dengan nama Allah dan salam ke atas utusan Allah, Ya Allah, ampunilah 
dosa-dosa hamba dan bukalah pintu-pintu kelebihan Kamu untuk hamba. 

Solat Sunat Taubat 



Solat sunat Taubat adalah bertujuan untuk dengan sebenar-benar taubat 
kepada Allah S. W. T. daripada melakukan dosa-dosa sebagaimana yang 
pernah dilakukan pada masa-masa yang lalu; menyesal dan tidak akan 
mengulanginya lagi. 

Dua raka’at atau seberapa banyak, dikerjakan tiap-tiap dua raka’at satu 
salam. 


Waktu mengerjakan bebas, sama ada siang atau malam. 

Terdapat berbagai kaedah bacaan surah-surah atau ayat-ayat yang 
dibaca, diantaranya seperti yang tersebut di bawah. 


Lafaz dan niat solat: 


* o"• **' ' i 

J\M 4U j ^jsJI 

Sahaja aku solat sunat taubat dua raka’at kerana Allah Ta’ala 


Surah/Ayat Al-Quran dibaca selepas Fatihah 
Raka’at pertama, Ayat Al-Kursi (seeloknya 11 kali) 
Raka’at kedua, Surah Al-lkhlas (seeloknya 11 kali) 


Dalam sujud terakhir baca Tasbih berikut 40 kali: 



Ertinya: 

Tiada Tuhan melainkan Kamu, Maha Suci Kamu, sesungguhnya hamba 
adalah daripada orang-orang yang zalim. 


• Selepas memberi salam bacalah istighfar seberapa banyak; 70 kali atau 

lebih: 




Doa Untuk Lailatul Qadar 

Ertinya: 

‘Ya /4//ah, sesungguhnya Kamu Maha Pengampun suka mengampunkan 
dosa-dosa, maka ampunkanlah dosa-dosa kami). “Ya Allah, sesungguhnya 
kami memohon kepadaMu kesihatan dalam iman, keimanan dalam 
keindahan akhlak, keberhasilan yang selalu diikuti dengan keberhasilan, 
dan kami mohon rahmat kurnia dari-Mu, pengampunan, penghapusan dosa 
kami serta limpah keredhaan-Mu). (Ya Allah, sesungguhnya hamba mohon 
kepada-Mu kesihatan dan kesucian diri, keindahan akhlak dan rela akan 
segala ketentuan-ketentuan-Mu). 

Hadis dari Abdullah bin Umar ra dan diriwayatkan oleh Athabroni. 




Doa Mohon Ampun, Kesucian Dan 
Ketenangan Hati 

Ertinya: 

‘Ya /A//ah, ampunkan untukku dan kedua orang tuaku, semua orang-orang 
muslim lelaki dan wanita, orang-orang mukmin lelaki dan wanita, yang hidup 
dari mereka dan yang mati telah mati. Sesungguhnya Kamu maha dekat lagi 
mengabulkan semua permohonan. Ya Allah Tuhan semesta alam. Ya Allah, 
sucikanlah hatiku dari sifat-sifat munafik, jauhkanlah amal perbuatanku dari 
perbuatan yang hanya berpura-pura saja, hindarkanlah lisanku dari kata- 
kata dusta, kedua mataku dari tidak jujur. Sesungguhnya Kamu mengetahui 
pandangan mata yang khianat dan apa yang disembunyikan oleh hati. 
Ya Allah, sesungguhnya aku mohon kepada-Mu jiwa yang tenang untuk 
bertemu dengan-Mu, suka menerima pemberian-Mu dan rela ketentuan- 
ketentuanMu.” 

Solat Sunat Tahajjud 


Lafaz dan niatnya: 


" i i i») *> „ f 

Sahaja aku solat sunat Tahajjud dua rakaat, kerana Allah Taala 


Selepas membaca Al-Fatihah pada rakaat pertama, baca ayat Al-Kursi 
(7 kali). 

Selepas membaca Al-Fatihah pada rakaat yang kedua, baca Surah Al-lkhlas 
(11 Kali). 

Dalam sujud yang terakhir bacalah (40 kali): 

i\ Sfj 4Jj H CUlfcUo} Y jlib 4 


Selepas memberi salam, baca selawat seberapa banyak 
- Sekurang-kurangnya 10 kali 

JL> j j <dl i 


Seterusnya membaca doa berikut (33 kali atau 313 kali). 




Seterusnya jika ingin beramal selanjutnya bolehlah berzikir 100 kali atau 
seberapa ikhlas: 



Membaca doa penutup: 

Ertinya: 

Ya /A//ab, bagi-Mu segala puji Kamu penegak langit dan bumi, alam semesta 
serta segala isinya. Bagi-Mu segala puji, bagi-Mu kekuasaan di langit dan 
bumi, alam semesta dan segala isinya. Bagi-Mu segala puji pemancar 
cahaya langit dan bumi. Bagi-Mu segala puji, Kamulah yang benar dan janji- 
Mu adalah benar. Syurga adalah benar dan neraka adalah benar dan semua 
Nabi itu adalah benar. Nabi Muhammad s.a.w adalah benar dan kiamat itu 
adalah benar. Ya Allah, kepada-Mu hamba berserah diri, dan kepada-Mu 
hamba berhukum. Ampunilah hamba atas kesalahan yang sudah hamba 
lakukan dan yang sebelumnya, baik yang aku sembunyikan atau yang 
hamba nyatakan, kamulah yang terdahulu dan Kamulah yang terakhir. Tiada 
Tuhan melainkan Kamu. Tiada daya dan kekuatan melainkan dengan Allah. 



Solat Sunat Hajat 

Sebagai manusia yang lemah dan serba kekurangan, umat Islam disuruh 
mengerjakan solat sunat Hajat untuk memohon pertolongan kepada Allah 
S.W.T. Waktu sebaik-baiknya ialah tengah malam supaya benar-benar 
khusyu’ dalam suasana senyap sepi. Solat ini sekurang-kurangnya dua 
rakaat dan boleh juga hingga dua belas rakaat (enam salam). 

Lihat maksud hadis Rasullullah s. a. w di bawah (riwayat At-Tarmizi): 

Barangsiapa yang mempunyai sesuatu di sisi Allah atau di sisi anak Adam, 
hendaklah ia berwudhu’ dengan sempurna, seterusnya solat (hajat) dua 
rakaat. Jika seseorang itu mempunyai hajat yang tersendiri, maka solat 
perseorangan adalah lebih baik baginya, dan barang siapa yang mempunyai 
hajat tertentu, sebaik-baiknya hendaklah ia sendiri yang mengerjakannya, 
tidak semata-mata mengharapkan orang lain mengerjakannya. 

Lafaz niat solat Hajat adalah seperti berikut: 


Sahaja aku solat sunat hajat dua rakaat kerana Allah Taala 

Kaedah 1 

• Selepas membaca Al fatihah dalam rakaat pertama, bacalah ayat 
Al-Kursi (7 kali) 

• Selepas membaca Al-Fatihah dalam rakaat kedua, bacakan Surah 
Al-lkhlas (11 kali) 

• Dalam sujud yang terakhir sekali, bacalah doa berikut sebanyak 40 kali: 


J' O J' 




Setelah selesai bacaan doa diatas, dalam keadaan masih bersujud, niatkan 
di dalam hati hajat yang dipohonkan kepada Allah s.w.t., kemudian bangkit 
dari sujud, membaca Tahiyat dan memberi salam. 


Kaedah 2 

Selepas membaca Al-Fatihah dalam rakaat yang pertama, baca surah Al- 
Kafiruun ( 10 kali atau sekurang-kurangnya 1 kali) 



Selepas membaca Al-Fatihah dalam rakaat yang kedua, baca Surah 
Al-lkhlas (10 kali atau sekurang-kurangnya 1 kali) 


Kaedah 3 

Selepas selesai membaca Al-Fatihah dalam rakaat yang pertama, baca ayat 
Al-Kursi (1 kali) 

Selepas selesai membaca Al-Fatihah dalam rakaat yang kedua, baca Surah 
Al-lkhlas (1 kali) 


Selepas selesai solat (slesai memberi salam), maka teruslah membaca 
Tasbih berikut: 

Doa Selepas Solat Sunat Hajat 

Ertinya: 

Va /A//ah, sesungguhnya kami mohon kepada-Mu hal-hal yang dapat 
menentukan rahmat-Mu dan menguatkan pengampunan-Mu, memperoleh 
segala kebaikan, menyelamatkan dari kejahatan, memperoleh syurga dan 
selamat dari api neraka. 



Ya Allah, sesungguhnya Kamu mendengar ucapan hamba, melihat tempat 
tinggal hamba, mengetahui lahir dan batin hamba dan tidak satu urusan pun 
dari urusan hamba yang tersembunyi oleh-Mu. Dan hamba adalah hamba 
yang sengsara dan amat memerlukan, hamba yang meminta pertolongan 
dan yang mohon bantuan, hamba yang penakut, yang minta dikasihani yang 
mengakui dan menyatakan semua dosa-dosanya kepada-Mu. Ya Allah, aku 
mohon kepada-Mu sebagaimana memintanya si miskin dan yang amat 
hina. Hamba mohon kepada-Mu, seperti orang penakut lagi pula buta, juga 
seperti berdoanya orang yang menundukan jiwanya, merendahkan raganya 
dan wajah serta hidungnya kepada-Mu. 




Solat Sunat Istikharah 

Umat Islam disuruh mengerjakan solat sunat Istikharah bagi menyelesaikan 
jalan buntu atau untuk membuat suatu pilihan atau keputusan dalam segala 
urusan kehidupan. 

la boleh dikerjakan dua rakaat atau sehingga dua belas rakaat (enam 
salam). Waktunya siang atau malam. Sebaik-baiknya dikerjakan pada waktu 
sebelum tidur malam. Insya-Allah Tuhan akan menggerakkan hati anda dan 
memberi petunjuk untuk membuat sesuatu keputusan atau penentuan yang 
betul. 

Lafaz niatnya: 

Sahaja aku solat sunat Istikharah dua rakaat kerana Allah Taala. 

• Antara surah yang dianjurkan ulama ialah: 

- Rakaat pertama, bacalah Al-Kafirun (1 kali). 

- Rakaat kedua, dibacakan Al-lkhlas (1 kali). 

Atau; 

Rakaat pertama, bacalah ayat Al-Kursi (7 kali). 

Rakaat kedua, dibacakan Al-lkhlas (11 kali). 

• Dalam sujud akhir, baca tasbih berikut sebanyak 40 kali: 

Ertinya: 

Maha Suci Kamu yang tiada ilmu bagi kami kecuali apa yang Kamu ajarkan 
(tunjukkan) kepada kami. Sesungguhnya Kamu Maha Mengetahui lagi 
Maha Bijaksana! 

• Sebelum bangkit dari sujud, mohonlah kepada Allah SWT. dipertunjukkan 
jalan yang betul dalam membuat keputusan dan pilihan. 

• Selesai memberi salam, bacalah selawat untuk dihadiahkan kepada 
Rasulullah SAW., para sahabat Baginda, para wali Allah dan seluruh 
umat Islam. 



Membaca doa solat sunat Istikharah: 

Ertinya: 

Va Allah, sesungguhnya hamba minta pertunjuk yang baik dari Mu, dengan 
ilmu Mu, hamba minta kekuatan dari Mu dengan kekuatan Mu. Hamba 
meminta dari Mu kelebihan Mu yang banyak, maka sesungguhnya Kamu 
berkuasa, hamba tidak berkuasa, Kamu mengetahui dan Kamulah yang 
paling mengetahui perkara-perkara ghaib. 


Ya Allah jika Kamu mengetahui bahawa perkara ini. ..baik untuk hamba 
pada agama hamba, dunia hamba dan kesudahan urusan hamba buat 
masa kini dan masa akan datang maka tentukannya untuk hamba dan 
permudahkannya kepada hamba. Jika Kamu mengetahui bahawa perkara 
ini ...tidak baik untuk hamba pada agama hamba dan dunia hamba dan 
kesudahan urusan hamba buat masa kini dan masa akan datang maka 
elakkannya dari hamba dan elakkan diri hamba daripadanya, tentukanlah 
kebaikan untuk hamba dimana sahaja hamba berada. Sesungguhnya Kamu 
berkuasa di atas segala urusan. 



Solat Sunat Witir 


Pada dua rakaat yang pertama: 

J\m i) j J )\ 'tLL 

Sahaja aku solat sunat Witir dua rakaat kerana Allah Taala 
Pada satu rakaat yang terakhir 

Sahaja aku solat sunat Witir satu rakaat kerana Allah Taala 
Bacaan Surah-surah: 

• Selepas membaca Al-Fatihah pada rakaat yang pertama, baca Surah 
Al-A’laa. 

• Selepas membaca Al-Fatihah pada rakaat yang kedua, baca Surah Al- 
Kafiruun. 

• Selepas membaca Al-Fatihah pada rakaat yang ketiga baca Surah Al- 
Ikhlas, AI-‘Alaq dan An Naas. 

Selepas memberi salam yang terakhir baca: 

(2 kali) 

(i kali) £j\ fijZ'k 

(100 atau 33 kali) '4))l 



Doa penutup: 

Ertinya: 

/a Allah, sesungguhnya hamba berlindung dengan keredaan Kamu, dari 
kemurkaan Kamu dan dengan kemaafan Kamu, dari seksaan Kamu dan 
hamba berlindung dengan Kamu daripada Kamu. Tidak dapat hamba 
hinggakan pujian dan sanjungan atas diri Kamu, sebagaimana sanjungan 
Kamu atas diri Kamu. 




Doa Mohon Perlindungan dari Ancaman Musuh 
dan Tipu Muslihatnya 

“Ya Allah, barangsiapa yang menghendaki kejahatan kepadaku, 
kembalikanlah kejahatan itu kepadanya. Barangsiapa yang memperdayakan 
tipu dayanya, kembalikanlah tipu dayanya. Jadikanlah saya termasuk 
sebaik-baik hamba-Mu yang mempunyai bahagian di sisi-Mu. Yang paling 
dekat tempatnya dan lebih khusus darjatnya. Sesungguhnya semua itu tidak 
akan diperolehi kecuali dengan anugerah-Mu, kasihanilah saya dengan 
kemuliaan-Mu, lindungilah dengan kurnia rahmat-Mu. Ya Allah jadikanlah 
lisan saya selalu senang berzikir kepada-Mu, dan hati saya selalu senang 
dan asyik kepada-Mu. Anugerahkanlah kepadaku agar hamba memperbaiki 
panggilan-Mu, kurangilah tergelincirku dan ampunkanlah kesalahanku. 
Sesungguhnya Kamu telah menyeru hambaMu untuk berdoa kepada-Mu, 
dan bertanggungjawab kepada mereka untuk mengabulkannya. Maka 
hanya kepada-Mu ya Allah, saya mengangkat wajahku, dan mengangkat 
kedua belah tanganku. Demi rahmat kurnia-Mu, kabulkanlah permohonanku, 
sampaikanlah harapanku. Peliharalah saya dari kejahatan musuh-musuh 
saya. Hai mendengar segala permohonan, hai yang menyempurnakan 
segala macam kurnia, hai yang mempertahankan segala macam siksa. 
Hai Yang Menyinari orang-orang yang gelisah dalam kegelapan. Hai Maha 
Penyayang di antara penyayang.” 




Doa Mohon Terlepas Dari Gelisah dan 
Belenggu Hutang 

Ertinya: 

Va Allah, sesungguhnya hamba berlindung dengan-Mu dari kerunsingan dan 
dukacita; hamba berlindung dengan-Mu dari kelemahan dan kemalasan; 
hamba berlindung dengan-Mu dari perasaan penakut dan bakhil; dan hamba 
berlindung dengan-Mu dari belenggu hutang dan kekasaran orang. 

(Hadis Rasulullah s. a. w riwayat Abu Daud, dari Abu Hurairah ra) 

Doa Mohon Amalan Diterima 

Ertinya: 

Ya Allah, ya Tuhan kami, terimalah solat, amal dan kerendahan kami. 
Sesungguhnya Kamu Maha Mendengar dan Maha Mengetahui. Hamba 
bertaubat kepada-Mu Ya Allah. Sesungguhnya Kamu Maha Pengampun 
dan Maha Penyayang. Ya Allah, sesungguhnya kami menganiaya diri kami 
sendiri iaitu banyak melakukan dosa; dan tiadalah sesiapa yang dapat 
mengampunkan dosa-dosa itu melainkan Kamu; maka mohonlah Kamu 
ampuni kami dari sisi-Mu dan berilah rahmat kepada kami, sesungguhnya 
Kamu Maha Pengampun dan Maha Penyayang. 


Doa Mohon Keteguhan Hati Dalam Iman 

Ertinya: 

Wahai Tuhan kami, janganlah Kamu memesongkan kami sesudah Kamu 
beri petunjuk kepada kami sesudah Kamu beri petunjuk kepada kami dan 
sesungguhnya Kamu jualah Tuhan yang melimpah-limpah pemberian-Nya. 


Doa Mohon Selamat Sejahtera 

Ertinya: 

“Ya Allah, sesungguhnya hamba mohon kepadaMu syurga dan semua hal 
yang dapat mendekatkan ke syurga, baik dari ucapan atau perbuatan. Dan 
hamba berlindung kepada-Mu dari neraka dan dari hal yang mendekatkan 
ke api neraka, baik dari ucapan atau perbuatan. Hamba mohon pula kepada- 
Mu, agar apa yang telah Kamu tentukan padaku, berupa ketentuan apapun, 
hendaklah Kamu jadikan berakibat petunjuk kebenaran bagi saya. Ya Allah, 
saya mohon kepada-Mu syurga beserta berbagai macam kenikmatannya 
dan pakaian sutera tebalnya. Dan saya berlindung kepada-Mu dari api 
neraka beserta berbagai macam rantai dan belenggunya” 


Doa Mohon Terbuka Hati dan Faham 

Ertinya: 

Wahai tuhanku, tambahkanlah ilmu kami dan luaskanlah fahaman kami. 
Wahai tuhanku, lapangkanlah dada kami dan mudahkanlah urusan kami. 
Ya Allah, keluarkanlah kami dari kegelapan ragu dan muliakanlah kami 
dengan cahaya kefahaman, bukakanlah bagi kami makrifat ilmu, berilah 
cahaya kepada hati kami sebagaimana kamu beri cahaya kepada matahari 
dan bulan mudahkanlah bagiku pintu-pintui kurnia-Mu, wahai yang Maha 
Penyayang. 

Doa Mohon Tidak Lupa Kefahaman 

Ertinya: 

Va /A//ah, kurniakanlah kepada hamba kefahaman para Nabi dan 
pemeliharaan para Rasul dan ilham para malaikat yang hampir (dengan- 
Mu). Wahai yang Maha Pembuka dan Maha Tahu, bukalah hati hamba 
seperti orang-orang yang arif. 

Ya Allah, kami pertaruhkan kepada-Mu apa yang Kamu tahu tentang sesuatu 
berkenaan dengan diri kami. Kembalilah ia kepada kami sesuai dengan 
hajat kami kepadanya dan janganlah Kamu melupai sesuatu tentang diri 
kami, wahai Tuhan yang memiliki sekalian alam. 

Doa Yang Menghimpunkan Semua Keperluan Hidup 
Di Dunia Dan Akhirat 

Ertinya: 

“Ya Allah, sesungguhnya hamba mohon kepadaMu sebaik-baik apa yang 
dimohon oleh Nabi Muhammad s.a.w. dan hamba berlindung kepada- 
Mu dari kejahatan segala sesuatu, di mana Nabi Muhammad s.a.w. telah 
berlindung kepada-Mu darinya.” 




